title: Σύσταση του Συμβουλίου, της 8ης Ιουλίου 2014 , σχετικά με το εθνικό πρόγραμμα μεταρρυθμίσεων της Ουγγαρίας για το 2014 και τη διατύπωση γνώμης του Συμβουλίου σχετικά με το πρόγραμμα σύγκλισης της Ουγγαρίας για το 2014

text:
               29.7.2014

               EL

               Επίσημη Εφημερίδα της Ευρωπαϊκής Ένωσης

               C 247/77

         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 8ης Ιουλίου 2014
   σχετικά με το εθνικό πρόγραμμα μεταρρυθμίσεων της Ουγγαρίας για το 2014 και τη διατύπωση γνώμης του Συμβουλίου σχετικά με το πρόγραμμα σύγκλισης της Ουγγαρίας για το 2014
   2014/C 247/15
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών (1), και ιδίως το άρθρο 9 παράγραφος 2,
   Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (2), και ιδίως το άρθρο 6 παράγραφος 1,
   Έχοντας υπόψη τη σύσταση της Ευρωπαϊκής Επιτροπής,
   Έχοντας υπόψη τα ψηφίσματα του Ευρωπαϊκού Κοινοβουλίου,
   Έχοντας υπόψη τα συμπεράσματα του Ευρωπαϊκού Συμβουλίου,
   Έχοντας υπόψη τη γνώμη της επιτροπής απασχόλησης,
   Έχοντας υπόψη τη γνώμη της οικονομικής και δημοσιονομικής επιτροπής,
   Έχοντας υπόψη τη γνώμη της επιτροπής κοινωνικής προστασίας,
   Έχοντας υπόψη την γνώμη της επιτροπής οικονομικής πολιτικής,
   Εκτιμώντας τα ακόλουθα:

               (1)

               Στις 26 Μαρτίου 2010, το Ευρωπαϊκό Συμβούλιο συμφώνησε με την πρόταση της Επιτροπής για τη δρομολόγηση της στρατηγικής «Ευρώπη 2020», μιας νέας στρατηγικής για την ανάπτυξη και την απασχόληση, η οποία, βασιζόμενη στον μεγαλύτερο συντονισμό των οικονομικών πολιτικών, εστιάζεται στους νευραλγικούς τομείς στους οποίους απαιτείται δράση ώστε να ενισχυθεί το δυναμικό διατηρήσιμης ανάπτυξης και ανταγωνιστικότητας της Ευρώπης.

               (2)

               Στις 13 Ιουλίου 2010, το Συμβούλιο, με βάση τις προτάσεις της Επιτροπής, εξέδωσε σύσταση σχετικά με τους γενικούς προσανατολισμούς της οικονομικής πολιτικής των κρατών μελών και της Ένωσης (2010 έως 2014) και, στις 21 Οκτωβρίου 2010, εξέδωσε απόφαση σχετικά με τις κατευθυντήριες γραμμές για τις πολιτικές απασχόλησης των κρατών μελών (3), οι οποίες από κοινού αποτελούν τις «ολοκληρωμένες κατευθυντήριες γραμμές». Τα κράτη μέλη κλήθηκαν να λαμβάνουν υπόψη τις ολοκληρωμένες κατευθυντήριες γραμμές στις οικείες οικονομικές πολιτικές και στις πολιτικές για την απασχόληση.

               (3)

               Στις 29 Ιουνίου 2012, οι αρχηγοί κρατών και κυβερνήσεων των κρατών μελών ενέκριναν «Σύμφωνο για την ανάπτυξη και την απασχόληση», το οποίο παρέχει ένα συνεκτικό πλαίσιο δράσης σε επίπεδο κρατών μελών, ΕΕ και ζώνης του ευρώ, με την κινητοποίηση όλων των δυνατών μηχανισμών, μέσων και πολιτικών. Έλαβαν αποφάσεις σχετικά με τη δράση που πρέπει να αναληφθεί στο επίπεδο των κρατών μελών, ιδίως εκφράζοντας την απόλυτη προσήλωσή τους στην επίτευξη των στόχων της στρατηγικής «Ευρώπη 2020» και στην εφαρμογή των ειδικών ανά χώρα συστάσεων.

               (4)

               Στις 9 Ιουλίου 2013, το Συμβούλιο εξέδωσε σύσταση (4) σχετικά με το εθνικό πρόγραμμα μεταρρυθμίσεων της Ουγγαρίας για το 2013 και διατύπωσε τη γνώμη του σχετικά με το επικαιροποιημένο πρόγραμμα σύγκλισης της Ουγγαρίας για την περίοδο 2013‐2016.

               (5)

               Στις 13 Νοεμβρίου 2013, η Επιτροπή εξέδωσε την ετήσια επισκόπηση της ανάπτυξης, δίνοντας το εναρκτήριο λάκτισμα του Ευρωπαϊκού Εξαμήνου του 2014 για το συντονισμό των οικονομικών πολιτικών. Επίσης, στις 13 Νοεμβρίου 2013, η Επιτροπή, βάσει του κανονισμού (ΕΕ) αριθ. 1176/2011, εξέδωσε την έκθεση του μηχανισμού επαγρύπνησης, στην οποία προσδιόρισε την Ουγγαρία ως ένα από τα κράτη μέλη τα οποία θα έπρεπε να υποβληθούν σε εμπεριστατωμένη επισκόπηση.

               (6)

               Στις 20 Δεκεμβρίου 2013, το Ευρωπαϊκό Συμβούλιο ενέκρινε τις προτεραιότητες για την εξασφάλιση χρηματοπιστωτικής σταθερότητας, δημοσιονομικής εξυγίανσης και δράσης για την ενίσχυση της ανάπτυξης. Υπογράμμισε την ανάγκη να επιδιωχθεί διαφοροποιημένη, φιλική προς την ανάπτυξη δημοσιονομική εξυγίανση, να αποκατασταθούν οι κανονικές συνθήκες δανειοδότησης στην οικονομία, να προωθηθούν η ανάπτυξη και η ανταγωνιστικότητα, να καταπολεμηθούν η ανεργία και οι κοινωνικές επιπτώσεις της κρίσης και να εκσυγχρονιστεί η δημόσια διοίκηση.

               (7)

               Στις 5 Μαρτίου 2014, η Επιτροπή δημοσίευσε τα αποτελέσματα της εμπεριστατωμένης επισκόπησης που διεξήγαγε για την Ουγγαρία, με βάση το άρθρο 5 του κανονισμού (ΕΕ) αριθ. 1176/2011. Η ανάλυση της Επιτροπής οδηγεί στο συμπέρασμα ότι η Ουγγαρία εξακολουθεί να αντιμετωπίζει μακροοικονομικές ανισορροπίες, οι οποίες απαιτούν παρακολούθηση και δράση σε επίπεδο πολιτικής. Ειδικότερα, η πραγματοποιούμενη προσαρμογή της ιδιαίτερα αρνητικής καθαρής διεθνούς θέσης, το υψηλό επίπεδο δημόσιου και ιδιωτικού χρέους στο πλαίσιο ενός εύθραυστου χρηματοπιστωτικού τομέα και η επιδείνωση των εξαγωγικών επιδόσεων εξακολουθούν να χρήζουν ιδιαίτερης προσοχής προκειμένου να μειωθούν οι σοβαροί κίνδυνοι για δυσμενείς επιπτώσεις στη λειτουργία της οικονομίας.

               (8)

               Στις 30 Απριλίου 2014, η Ουγγαρία υπέβαλε το εθνικό της πρόγραμμα μεταρρυθμίσεων του 2014 και το πρόγραμμα σύγκλισης του 2014. Για να ληφθεί υπόψη η αλληλεξάρτησή τους, τα δύο προγράμματα αξιολογήθηκαν ταυτόχρονα.

               (9)

               Στόχος της δημοσιονομικής στρατηγικής που περιγράφεται στο πρόγραμμα σύγκλισης του 2014 είναι η μείωση του ονομαστικού ελλείμματος από 2,9 % του ΑΕΠ το 2014 σε 1,9 % έως το τέλος της περιόδου που καλύπτει το πρόγραμμα. Η μείωση αυτή θα επιτευχθεί με κατά μεγάλο μέρος οπισθοβαρή πορεία εξυγίανσης, ενώ οι στόχοι για το έλλειμμα αναθεωρήθηκαν σημαντικά προς τα πάνω σε σύγκριση με το προηγούμενο πρόγραμμα σύγκλισης. Το πρόγραμμα σύγκλισης επιβεβαιώνει τον μεσοπρόθεσμο στόχο του ‐ 1,7 % του ΑΕΠ, ο οποίος αντανακλά τους στόχους του Συμφώνου Σταθερότητας και Ανάπτυξης. Ωστόσο, με βάση το εκ νέου υπολογισθέν διαρθρωτικό ισοζύγιο, ο μεσοπρόθεσμος στόχος δεν αναμένεται να επιτευχθεί έως το τέλος της περιόδου που καλύπτει το πρόγραμμα. Το (εκ νέου υπολογισθέν) διαρθρωτικό ισοζύγιο αναμένεται να επιδεινωθεί κατά 1,5 ποσοστιαία μονάδα το 2014, αποκλίνοντας επομένως σημαντικά από τον μεσοπρόθεσμο στόχο, και αναμένεται να σταθεροποιηθεί το 2015, σημειώνοντας υστέρηση 0,5 % του ΑΕΠ από την απαιτούμενη βελτίωση για την επίτευξη του μεσοπρόθεσμου στόχου. Η τιμή αναφοράς για τις δαπάνες δείχνει σημαντική απόκλιση τόσο το 2014 όσο και το 2015. Το (εκ νέου υπολογισθέν) διαρθρωτικό ισοζύγιο αναμένεται να επιδεινωθεί περαιτέρω τόσο το 2016 όσο και το 2017. Γενικά, από το 2014 και μετά προβλέπεται σημαντική απόκλιση από την πορεία προσαρμογής προς την επίτευξη του μεσοπρόθεσμου στόχου. Το πρόγραμμα σύγκλισης προβλέπει σταδιακή αλλά συνεχή μείωση του δημόσιου χρέους από 79 % του ΑΕΠ το 2013 σε περίπου 75 % του ΑΕΠ το 2017. Το μακροοικονομικό σενάριο στο οποίο στηρίζονται οι δημοσιονομικές προβλέψεις του προγράμματος σύγκλισης είναι σε γενικές γραμμές ρεαλιστικό για την περίοδο 2014‐2016, ενώ το ΑΕΠ θα σημειώσει αύξηση κατά 2,3 % και 2,5 % το 2014 και το 2015 αντίστοιχα, έναντι 2,3 % και 2,1 % σύμφωνα με τις εαρινές προβλέψεις των υπηρεσιών της Επιτροπής του 2014. Ωστόσο, το πρόγραμμα σύγκλισης είναι υπερβολικά αισιόδοξο για το 2017.
               Οι κίνδυνοι όσον αφορά τους δημοσιονομικούς στόχους εξισορροπούνται σε μεγάλο βαθμό το 2014, αλλά αυξάνονται συνεχώς και, από το 2015 και μετά, το έλλειμμα μπορεί να αποδειχθεί υψηλότερο από τον στόχο που τέθηκε. Ιδιαίτερους κινδύνους δημιουργεί το γεγονός ότι η σχεδιαζόμενη μείωση του δείκτη δαπανών προβλέπεται να επιτευχθεί με τη θέσπιση γενικού ονομαστικού παγώματος ή περιορισμού των αυξήσεων κάτω από το ποσοστό πληθωρισμού για τα περισσότερα στοιχεία δαπανών προσωπικής επιλογής. Οι εαρινές προβλέψεις των υπηρεσιών της Επιτροπής του 2014 προβλέπουν ονομαστικό έλλειμμα για το 2014 και το 2015 ταυτόσημο με τους στόχους του προγράμματος σύγκλισης. Με προβλεπόμενο διαρθρωτικό έλλειμμα 2,2 % του ΑΕΠ το 2014 και 2,3 % το 2015, οι προβλέψεις της Επιτροπής επιβεβαιώνουν τον κίνδυνο σημαντικής απόκλισης από τον μεσοπρόθεσμο στόχο από το 2014 και μετά. Επιπλέον, οι προβλέψεις της Επιτροπής επισημαίνουν επίσης τη μη συμμόρφωση με την τιμή αναφοράς για τη μείωση του χρέους το 2014 και το 2015. Το 2014, η προβλεπόμενη επιδείνωση του διαρθρωτικού ισοζυγίου (‐ 1,4 % του ΑΕΠ) είναι μεγαλύτερη από το επιτρεπόμενο για τη συμμόρφωση προς τον κανόνα για το χρέος (‐ 0,5 % του ΑΕΠ). Με βάση την αξιολόγηση του προγράμματος σύγκλισης και τις προβλέψεις της Επιτροπής, σύμφωνα με τον κανονισμό (ΕΚ) αριθ. 1466/97, το Συμβούλιο είναι της γνώμης ότι χρειάζονται πρόσθετες προσπάθειες διαρθρωτικής εξυγίανσης λόγω των κινδύνων σημαντικής απόκλισης από τον μεσοπρόθεσμο στόχο, καθώς και μη συμμόρφωσης προς τον κανόνα για το χρέος από το 2014.

               (10)

               Το μεσοπρόθεσμο δημοσιονομικό πλαίσιο ενισχύθηκε με την επέκταση του ορίζοντα σχεδιασμού πέραν του τρέχοντος οικονομικού έτους. Εντούτοις, δεν έχουν ακόμη εξασφαλιστεί η αποτελεσματικότητα και ο δεσμευτικός τους χαρακτήρας. Θεσπίστηκαν νέοι αριθμητικοί δημοσιονομικοί κανόνες, αλλά δεν διορθώθηκαν οι αδυναμίες όσον αφορά τον σχεδιασμό τους, οι οποίες συνδέονται κυρίως με την απουσία συστηματικής εκ των υστέρων παρακολούθησης, την έλλειψη μέγιστων επιτρεπτών επιπέδων απόκλισης και ασφαλών διορθωτικών μηχανισμών. Ο περιορισμένος κατάλογος των υποχρεωτικών καθηκόντων και τα αναλυτικά μέσα του Δημοσιονομικού Συμβουλίου εξακολουθούν να μην είναι ανάλογα προς την εξουσία αρνησικυρίας που διαθέτει επί του προϋπολογισμού. Η περαιτέρω ενίσχυση του μεσοπρόθεσμου δημοσιονομικού πλαισίου και η διεύρυνση του πεδίου αρμοδιοτήτων του Δημοσιονομικού Συμβουλίου θα βοηθούσαν στη βελτίωση της αξιοπιστίας, της διαφάνειας και της αποτελεσματικότητας του συνολικού δημοσιονομικού πλαισίου.

               (11)

               Παρά το επιδοτούμενο πρόγραμμα της Κεντρικής Τράπεζας «Χρηματοδότηση για την ανάπτυξη» για τις μικρομεσαίες επιχειρήσεις, η κανονική δανειοδοτική ροή στην οικονομία δεν επιβλήθηκε με διατηρήσιμο τρόπο. Δεδομένου ότι αυξήθηκε περαιτέρω η κανονιστική επιβάρυνση του χρηματοπιστωτικού τομέα, περιορίστηκε η ικανότητα συσσώρευσης κεφαλαίου. Μέτρα όπως η αύξηση του φόρου στις χρηματοπιστωτικές συναλλαγές συνέβαλαν σε αύξηση της χρήσης μετρητών στην οικονομία. Το χαρτοφυλάκιο των νοικοκυριών επιδεινώθηκε περαιτέρω και το υψηλό ποσοστό μη εξυπηρετούμενων δανείων αποτελεί σήμερα μία από τις μεγαλύτερες προκλήσεις για τον χρηματοπιστωτικό τομέα. Η εξυγίανση του χαρτοφυλακίου παρεμποδίζεται από περιορισμένη αποτελεσματικότητα των διαδικασιών εξυγίανσης. Δεν έχει ληφθεί κανένα νέο ουσιαστικό μέτρο για την απομάκρυνση των προβληματικών στοιχείων ενεργητικού από τον ισολογισμό των τραπεζών. Ο συνδυασμός μεγάλης κανονιστικής επιβάρυνσης και μεγάλου μεριδίου μη εξυπηρετούμενων δανείων οδήγησε σε περιορισμό των διαθέσιμων πιστώσεων. Η κυβέρνηση επανειλημμένα δήλωσε την πρόθεσή της να θεσπίσει νέο σύστημα απαλλαγής για να βοηθήσει τους δανειολήπτες που έχουν συνάψει δάνεια σε ξένο νόμισμα· στις περισσότερες περιπτώσεις, τα σχετικά μέτρα δεν ήταν στοχευμένα στους δανειολήπτες που βρίσκονται σε δυσχερή θέση και επηρεάζουν αρνητικά τη νοοτροπία που επικρατεί στα νοικοκυριά στο θέμα των πληρωμών, λόγω της προσδοκίας επιπλέον κρατικής βοήθειας. Η ρύθμιση και η εποπτεία του χρηματοπιστωτικού τομέα ενισχύθηκαν με την ένταξη της αρχής χρηματοπιστωτικής εποπτείας στη δομή της κεντρικής τράπεζας και την ανάθεση στην κεντρική τράπεζα της αρμοδιότητας για τη μακροπροληπτική εποπτεία. Ξεκίνησαν οι προπαρασκευαστικές εργασίες για τη θέσπιση καθεστώτος εξυγίανσης τραπεζών.

               (12)

               Αν και η συχνότητα μεταβολής των φόρων μειώθηκε σε σύγκριση με πέρυσι, δεν σημειώθηκε σημαντική πρόοδος ως προς τη μεγαλύτερη εξισορρόπηση του συστήματος φορολόγησης επιχειρήσεων. Ορισμένοι μάλιστα από τους υφιστάμενους τομεακούς φόρους αυξήθηκαν. Η εφαρμογή διαφορετικών φορολογικών συντελεστών μεταξύ τομέων εμποδίζει την αποτελεσματική κατανομή των πόρων και, επομένως, επηρεάζει αρνητικά την ανάπτυξη. Για να καταστεί η φορολόγηση της εργασίας περισσότερο ευνοϊκή για την απασχόληση, η Ουγγαρία διεύρυνε τη βάση επιλεξιμότητας για την οικογενειακή πίστωση φόρου επί του φόρου εισοδήματος φυσικών προσώπων, προκειμένου να βοηθήσει τους μισθωτούς. Η φορολογική επιβάρυνση των ανύπαντρων χαμηλόμισθων είναι από τις υψηλότερες στην Ένωση. Παρά την κάποια διεύρυνση του πεδίου εφαρμογής για τις μητέρες με τρία ή περισσότερα παιδιά, τα κριτήρια επιλεξιμότητας για τον νόμο περί προστασίας της απασχόλησης παρέμειναν ουσιαστικά αμετάβλητα, παρόλο που σημαντικό ποσοστό χαμηλόμισθων εξακολουθούν να μην εμπίπτουν στο πεδίο εφαρμογής του μέτρου. Θα πρέπει να εκτιμηθούν οι επιπτώσεις και η σχέση κόστους/αποτελεσματικότητας αυτού του μέτρου και να προσαρμοστεί αυτό ανάλογα με τις ανάγκες προκειμένου να συμβάλει περισσότερο στην παροχή απασχόλησης στον πληθυσμό. Σημειώθηκε κάποια πρόοδος όσον αφορά τη μετατόπιση της φορολογίας από την εργασία προς τους περιβαλλοντικούς φόρους, αλλά απαιτούνται πρόσθετα μέτρα. Η επιγραμμική σύνδεση των ταμειακών μηχανών με τις φορολογικές αρχές εφαρμόζεται σταδιακά, μετά από επανειλημμένες καθυστερήσεις στο παρελθόν. Ωστόσο, η Ουγγαρία εξακολουθεί να εμφανίζει υψηλό επίπεδο μη τήρησης των φορολογικών υποχρεώσεων, με σταθερό επίπεδο αδήλωτης εργασίας και ελλιπή συμμόρφωση όσον αφορά την καταβολή του ΦΠΑ. Τα μέτρα ελέγχου θα πρέπει να ενισχυθούν, ιδίως για να βελτιωθεί η αποτελεσματικότητα της καταπολέμησης της απάτης στον τομέα του ΦΠΑ.

               (13)

               Το ποσοστό ανεργίας των νέων μειώθηκε το 2013, αν και το ποσοστό νέων που βρίσκονται εκτός απασχόλησης, εκπαίδευσης ή κατάρτισης αυξήθηκε. Με αποτελεσματικό συντονισμό των γραφείων της Δημόσιας Υπηρεσίας Απασχόλησης με εκπαιδευτικά ιδρύματα και τοπικούς παράγοντες θα μπορούσε να διευρυνθεί η ενημέρωση. Η ανάπτυξη ικανοτήτων στη δημόσια υπηρεσία απασχόλησης, μεταξύ άλλων η κατάρτιση συστήματος κατηγοριοποίησης των πελατών με βάση τα χαρακτηριστικά γνωρίσματά τους, έχει αρχίσει, αν και οι ενεργητικές πολιτικές της αγοράς εργασίας για την ανοικτή αγορά εργασίας θα πρέπει να αξιολογηθούν όσον αφορά την αποδοτικότητα και την αποτελεσματικότητά τους και, εάν είναι απαραίτητο, να προσαρμοστούν, ώστε να βελτιωθεί η πρόσβαση στην αγορά εργασίας για ορισμένες μειονεκτούσες ομάδες. Το στοιχείο ενεργοποίησης διαφόρων μέτρων για την αγορά εργασίας και κοινωνικών μέτρων (πρόγραμμα δημοσίων έργων, επιδόματα ανεργίας και κοινωνική πρόνοια) πρέπει να ενισχυθεί. Το πρόγραμμα δημοσίων έργων προσελκύει το μεγαλύτερο μέρος των δημοσιονομικών πόρων που διατίθενται σε μέτρα για την απασχόληση, αλλά το 2013, από τους μετέχοντες σε αυτό, το 11,54 % μπόρεσαν να επιστρέψουν στην ανοικτή αγορά εργασίας μετά την έξοδο από το πρόγραμμα. Συνεπώς, τίθεται το ερώτημα κατά πόσον θα πρέπει να προσαρμοστεί το πρόγραμμα, ώστε να συνδεθεί περισσότερο, παραδείγματος χάριν, με την ενεργοποίηση, την κατάρτιση και την υποστήριξη για αναζήτηση εργασίας, και να εξασφαλίσει μεγαλύτερης διάρκειας αντίκτυπο στην απασχόληση. Η μεγαλύτερη ευελιξία στο σύστημα πληρωμένης γονικής άδειας και η παροχή παιδικών σταθμών ενθάρρυνε τη συμμετοχή των γυναικών στην αγορά εργασίας, αλλά απαιτούνται περαιτέρω προσπάθειες, δεδομένου ότι τα επίπεδα απασχόλησης μεταξύ των γυναικών παραμένουν χαμηλότερα του 60 %. Η περίοδος επιλεξιμότητας για τη χορήγηση επιδόματος ανεργίας είναι συντομότερη από τον μέσο χρόνο που χρειάζονται οι άνεργοι για να βρουν εργασία. Ο αριθμός των ατόμων που αντιμετωπίζουν τον κίνδυνο φτώχειας ή κοινωνικού αποκλεισμού στην Ουγγαρία αυξάνεται σταθερά και επί του παρόντος αντιπροσωπεύει σχεδόν το ένα τρίτο του συνολικού πληθυσμού. Η φτώχεια εξακολουθεί να επηρεάζει δυσανάλογα τις μειονεκτούσες ομάδες, και ιδιαίτερα τα παιδιά και τους Ρομά. Παρά την εφαρμογή εθνικής στρατηγικής για την κοινωνική ένταξη, τα μέτρα πολιτικής στους περισσότερους τομείς δεν προωθούν συστηματικά τους στόχους που καθορίστηκαν από αυτή τη στρατηγική. Για την αποτελεσματική μείωση της φτώχειας χρειάζονται ολοκληρωμένα και εξορθολογισμένα μέτρα.

               (14)

               Το επιχειρηματικό περιβάλλον στην Ουγγαρία χαρακτηρίζεται από συχνές αλλαγές του κανονιστικού πλαισίου και περιορισμένο ανταγωνισμό σε ολοένα και περισσότερους τομείς. Στον τομέα των υπηρεσιών θεσπίστηκαν νέοι φραγμοί, ενώ οι ήδη υφιστάμενοι δεν καταργήθηκαν (π.χ. όσον αφορά τα φαρμακεία, τη διαχείριση των αποβλήτων, τις κινητές πληρωμές, το λιανικό εμπόριο καπνού και τα σχολικά εγχειρίδια). Οι επενδύσεις μειώθηκαν ιδιαίτερα έντονα στους τομείς όπου τα τελευταία χρόνια επιβλήθηκαν πρόσθετοι τομεακοί φόροι. Μεταξύ των ετών 2010 και 2013, οι ονομαστικές επενδύσεις μειώθηκαν κατά 44 % στον τομέα της ενέργειας, 28 % στον χρηματοπιστωτικό τομέα και 18 % στον τομέα των επικοινωνιών, ενώ αυξήθηκαν κατά 3,4 % συνολικά. Σημειώθηκε κάποια πρόοδος όσον αφορά τη βελτίωση του ανταγωνισμού στις δημόσιες συμβάσεις, αλλά απαιτούνται περαιτέρω προσπάθειες. Παραδείγματος χάριν, η μεγαλύτερη χρήση ηλεκτρονικών δημόσιων συμβάσεων θα μπορούσε να αποφέρει σημαντική εξοικονόμηση δαπανών, να βελτιώσει τη διαφάνεια των δημοσίων συμβάσεων και να αυξήσει τον ανταγωνισμό. Έχουν ληφθεί μέτρα για την εφαρμογή στρατηγικών σχετικά με την ακεραιότητα και την προώθηση καλύτερων προτύπων διαφάνειας στη δημόσια διοίκηση, αλλά απαιτούνται περαιτέρω προσπάθειες για την αποτελεσματική αντιμετώπιση της διαφθοράς.

               (15)

               Το ποσοστό των μαθητών που εγκαταλείπουν πρόωρα το σχολείο αυξάνεται και η θέσπιση στρατηγικής για την πρόληψη της πρόωρης εγκατάλειψης του σχολείου έχει καθυστερήσει επανειλημμένα. Απαιτούνται περαιτέρω προσπάθειες προκειμένου οι μαθητές να αποκτήσουν βασικές δεξιότητες, ικανότητες και προσόντα κατάλληλα για την αγορά εργασίας. Η ίση πρόσβαση σε κανονική ποιοτική εκπαίδευση εξακολουθεί να αποτελεί μείζον πρόβλημα για τα μειονεκτούντα παιδιά, ιδίως των Ρομά. Θεσπίστηκε ένας νέος νόμος για την επαγγελματική κατάρτιση, ο οποίος μεταξύ άλλων εισάγει ένα νέο «δυαδικό μοντέλο», προκειμένου να διευκολύνει τη δύσκολη πάντα μετάβαση από την εκπαίδευση στην αγορά εργασίας· τα αποτελέσματα αυτού του νόμου πρέπει να παρακολουθούνται εκ του σύνεγγυς.

               (16)

               Η Ουγγαρία συνέχισε να εφαρμόζει μειώσεις στις τιμές τελικού χρήστη της ηλεκτρικής ενέργειας και του αερίου το 2013 και το 2014. Οι μειώσεις αυτές των τιμών, σε συνδυασμό με την πρόσθετη φορολογική επιβάρυνση των εταιρειών ενέργειας, είχαν αρνητικές επιπτώσεις στην ικανότητα των παρόχων ενέργειας να καλύψουν το κόστος, καθώς και στις επενδύσεις στον τομέα της ενέργειας και τη συντήρηση του δικτύου. Σήμερα, η ενεργειακή ένταση των νοικοκυριών είναι μεταξύ των υψηλότερων της Ένωσης και η ενεργειακή απόδοση θα μπορούσε να βελτιωθεί ιδίως στον τομέα των κατοικιών. Η έλλειψη ανεξαρτησίας της ρυθμιστικής αρχής ενέργειας για τον καθορισμό των όρων πρόσβασης στα δίκτυα και των τιμών εξακολουθεί να προκαλεί ανησυχία. Έχουν ληφθεί ορισμένα μέτρα για τον εξορθολογισμό της οργάνωσης των εταιρειών δημόσιων συγκοινωνιών, αλλά θα μπορούσε να βελτιωθεί περαιτέρω η βιωσιμότητα με την αντιμετώπιση των λειτουργικών δαπανών και την αλλαγή του συστήματος τιμολόγησης.

               (17)

               Στο πλαίσιο του Ευρωπαϊκού Εξαμήνου, η Επιτροπή διενήργησε πλήρη ανάλυση της οικονομικής πολιτικής της Ουγγαρίας. Αξιολόγησε το εθνικό πρόγραμμα μεταρρυθμίσεων και το πρόγραμμα σύγκλισης. Έλαβε υπόψη όχι μόνο τη χρησιμότητά τους για την άσκηση διατηρήσιμης δημοσιονομικής και κοινωνικοοικονομικής πολιτικής στην Ουγγαρία, αλλά και το κατά πόσο συνάδουν με τους κανόνες και τις κατευθύνσεις της ΕΕ, δεδομένης της ανάγκης ενδυνάμωσης της συνολικής οικονομικής διακυβέρνησης της Ένωσης μέσω της συνεκτίμησης στοιχείων σε επίπεδο ΕΕ κατά τη διαμόρφωση των μελλοντικών εθνικών αποφάσεων. Οι συστάσεις που διατυπώνει στο πλαίσιο του Ευρωπαϊκού Εξαμήνου αντικατοπτρίζονται στις συστάσεις 1 έως 7 κατωτέρω.

               (18)

               Βάσει της παρούσας αξιολόγησης, το Συμβούλιο εξέτασε το πρόγραμμα σύγκλισης και η γνώμη του (5) αποτυπώνεται ιδίως στη σύσταση 1 κατωτέρω.

               (19)

               Βάσει της εμπεριστατωμένης επισκόπησης της Επιτροπής και της παρούσας αξιολόγησης, το Συμβούλιο εξέτασε το εθνικό πρόγραμμα μεταρρυθμίσεων και το πρόγραμμα σύγκλισης. Οι συστάσεις που απηύθυνε σύμφωνα με το άρθρο 6 του κανονισμού (ΕΕ) αριθ. 1176/2011 αντικατοπτρίζονται στις συστάσεις 1, 2, 3 και 5 κατωτέρω,

         ΣΥΝΙΣΤΑ να αναλάβει δράση η Ουγγαρία εντός της περιόδου 2014‐2015 ώστε:

               1.

               Να ενισχύσει τα δημοσιονομικά μέτρα για το 2014 δεδομένης της διαφαινόμενης διαφοράς σε σχέση με τις απαιτήσεις του Συμφώνου Σταθερότητας και Ανάπτυξης, και συγκεκριμένα τον κανόνα για το χρέος, με βάση τις εαρινές προβλέψεις της Επιτροπής του 2014. Το 2015 και μετά, να ενισχύσει σημαντικά τη δημοσιονομική στρατηγική για να εξασφαλίσει την επίτευξη του μεσοπρόθεσμου στόχου και συμμόρφωση με τις απαιτήσεις μείωσης του χρέους προκειμένου να διατηρήσει τον δείκτη χρέους γενικής κυβέρνησης σε σταθερά πτωτική τροχιά. Να εξασφαλίσει τον δεσμευτικό χαρακτήρα του μεσοπρόθεσμου δημοσιονομικού πλαισίου με συστηματικό εκ των υστέρων έλεγχο της τήρησης αριθμητικών δημοσιονομικών κανόνων και τη χρήση διορθωτικών μηχανισμών. Να βελτιώσει τη διαφάνεια των δημόσιων οικονομικών, μεταξύ άλλων με τη διεύρυνση του πεδίου αρμοδιοτήτων του Δημοσιονομικού Συμβουλίου, απαιτώντας την κατάρτιση τακτικών μακροοικονομικών δημοσιονομικών προβλέψεων και αξιολογήσεων δημοσιονομικού αντίκτυπου των σημαντικών προτάσεων πολιτικής.

               2.

               Να συμβάλει στην αποκατάσταση της κανονικής δανειοδοτικής ροής στην οικονομία, μεταξύ άλλων με βελτίωση του σχεδιασμού και μείωση της φορολογικής επιβάρυνσης των χρηματοπιστωτικών ιδρυμάτων. Να προσαρμόσει τον φόρο στις χρηματοπιστωτικές συναλλαγές προκειμένου να αποφευχθεί η εκτροπή εξοικονομήσεων από τον τραπεζικό τομέα και να ενισχύσει τα κίνητρα για τη χρήση ηλεκτρονικών πληρωμών. Να διερευνήσει και να άρει τα εμπόδια για την εξυγίανση του χαρτοφυλακίου, μεταξύ άλλων επιβάλλοντας αυστηρότερους κανόνες τροφοδότησης για τα αναδιαρθρωμένα δάνεια, καταργώντας τα εμπόδια για την κατάσχεση εγγυήσεων, καθώς και αυξάνοντας την ταχύτητα και αποτελεσματικότητα της διαδικασίας αφερεγγυότητας. Εν προκειμένω, να διαβουλεύεται στενά με τα ενδιαφερόμενα μέρη σχετικά με τις νέες πρωτοβουλίες πολιτικής και να εξασφαλίσει ότι είναι καλά στοχευμένες και δεν αυξάνουν τον ηθικό κίνδυνο για τους δανειολήπτες. Να ενισχύσει περαιτέρω τη ρύθμιση και εποπτεία του χρηματοπιστωτικού τομέα.

               3.

               Να διασφαλίσει σταθερό, πιο ισορροπημένο και εξορθολογισμένο φορολογικό σύστημα για τις εταιρείες, μεταξύ άλλων με τη σταδιακή κατάργηση των στρεβλωτικών τομεακών φόρων. Να μειώσει τη φορολογική επιβάρυνση των χαμηλών εισοδημάτων, μεταξύ άλλων με τη βελτίωση της αποτελεσματικότητας των περιβαλλοντικών φόρων. Να εντείνει τα μέτρα για τη βελτίωση της φορολογικής συμμόρφωσης – ιδίως για τη μείωση της απάτης στον τομέα του ΦΠΑ – και τη μείωση των συνολικών δαπανών.

               4.

               Να ενισχύσει τα καλά στοχευμένα ενεργά μέτρα πολιτικής για την αγορά εργασίας, μεταξύ άλλων επιταχύνοντας τη θέσπιση του συστήματος κατηγοριοποίησης των πελατών της Δημόσιας Υπηρεσίας Απασχόλησης με βάση τα χαρακτηριστικά γνωρίσματά τους. Να θέσει σε εφαρμογή το προβλεπόμενο δίκτυο καθοδήγησης για τη νεολαία και να το συντονίσει με εκπαιδευτικά ιδρύματα και τοπικούς φορείς ώστε να αυξηθεί η εμβέλειά του. Να εξετάσει το πρόγραμμα δημοσίων έργων για να αξιολογήσει την αποτελεσματικότητά του ως προς την παροχή βοήθειας για τη μετέπειτα εξεύρεση εργασίας και να ενισχύσει περαιτέρω τα στοιχεία ενεργοποίησής του. Να εξετάσει το ενδεχόμενο αύξησης της περιόδου επιλεξιμότητας για τη χορήγηση επιδόματος ανεργίας, λαμβάνοντας υπόψη το μέσο χρονικό διάστημα που απαιτείται για την εξεύρεση νέας εργασίας και να συνδέσει με τα μέτρα ενεργοποίησης. Να βελτιώσει την επάρκεια και την κάλυψη της κοινωνικής αρωγής ενισχύοντας παράλληλα τη σύνδεση με την ενεργοποίηση. Για την ανακούφιση της φτώχειας, να εφαρμόσει εξορθολογισμένα και ολοκληρωμένα μέτρα, ώστε να μειωθεί σημαντικά η φτώχεια, ιδίως μεταξύ των παιδιών και των Ρομά.

               5.

               Να σταθεροποιήσει το κανονιστικό πλαίσιο και να ενισχύσει τον ανταγωνισμό στην αγορά, μεταξύ άλλων με την άρση των εμποδίων στον τομέα των υπηρεσιών. Να λάβει πιο φιλόδοξα μέτρα για την αύξηση του ανταγωνισμού και της διαφάνειας στις δημόσιες συμβάσεις, μεταξύ άλλων, με την καλύτερη χρήση των ηλεκτρονικών δημοσίων συμβάσεων, και να μειώσει περαιτέρω τη διαφθορά και τη συνολική διοικητική επιβάρυνση.

               6.

               Να εφαρμόσει εθνική στρατηγική για την πρόληψη της πρόωρης εγκατάλειψης του σχολείου με έμφαση στην πρόωρη αποχώρηση από τη επαγγελματική εκπαίδευση και κατάρτιση. Να θεσπίσει μια συστηματική προσέγγιση για να προωθήσει την κανονική εκπαίδευση χωρίς αποκλεισμούς για τις μειονεκτούσες ομάδες, ιδίως τους Ρομά. Να στηρίξει τη μετάβαση τόσο μεταξύ διαφόρων βαθμίδων εκπαίδευσης όσο και προς την αγορά εργασίας, και να παρακολουθεί στενά την υλοποίηση των μεταρρυθμίσεων στον τομέα της επαγγελματικής κατάρτισης. Να εφαρμόσει μεταρρύθμιση της τριτοβάθμιας εκπαίδευσης η οποία θα επιτρέπει να αυξηθεί ο αριθμός των σπουδαστών, ιδίως μειονεκτούντων, στην τριτοβάθμια εκπαίδευση.

               7.

               Να εξετάσει τις επιπτώσεις της ρύθμισης των τιμών της ενέργειας στα κίνητρα για επενδύσεις και στον ανταγωνισμό στις αγορές ηλεκτρικής ενέργειας και φυσικού αερίου. Να λάβει περαιτέρω μέτρα για να διασφαλίσει την αυτονομία της εθνικής ρυθμιστικής αρχής στον καθορισμό των τιμολογίων και των όρων του δικτύου. Να λάβει μέτρα για τη βελτίωση της ενεργειακής απόδοσης ιδίως στον τομέα των κατοικιών. Να ενισχύσει περαιτέρω τη βιωσιμότητα του συστήματος μεταφορών, μεταξύ άλλων με τη μείωση του λειτουργικού κόστους και τον έλεγχο του συστήματος τιμολόγησης των κρατικών επιχειρήσεων στον τομέα των μεταφορών.

      Βρυξέλλες, 8 Ιουλίου 2014.

            Για το Συμβούλιο

            Ο Πρόεδρος

         P. C. PADOAN

      (1)  ΕΕ L 209 της 2.8.1997, σ. 1.

      (2)  ΕΕ L 306 της 23.11.2011, σ. 25.

      (3)  Διατηρούνται για το 2014 με την απόφαση 2014/322/ΕΕ του Συμβουλίου, της 6ης Μαΐου 2014, για τις κατευθυντήριες γραμμές των πολιτικών απασχόλησης των κρατών μελών για το 2014 (ΕΕ L 165 της 4.6.2014, σ. 49).

      (4)  ΕΕ C 217 της 30.7.2013, σ. 37.

      (5)  Βάσει του άρθρου 9 παράγραφος 2 του κανονισμού (ΕΚ) αριθ. 1466/97.


title: Σύσταση (ΕΕ) 2016/1111 της Επιτροπής, της 6ης Ιουλίου 2016, σχετικά με την παρακολούθηση της παρουσίας νικελίου στα τρόφιμα (Κείμενο που παρουσιάζει ενδιαφέρον για τον ΕΟΧ)

text:
               8.7.2016

               EL

               Επίσημη Εφημερίδα της Ευρωπαϊκής Ένωσης

               L 183/70

         ΣΫΣΤΑΣΗ (ΕΕ) 2016/1111 ΤΗΣ ΕΠΙΤΡΟΠΉΣ
   της 6ης Ιουλίου 2016
   σχετικά με την παρακολούθηση της παρουσίας νικελίου στα τρόφιμα
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 292,
   Εκτιμώντας τα ακόλουθα:

               (1)

               Το νικέλιο είναι μέταλλο που απαντάται ευρέως στην επιφάνεια της γης. Το νικέλιο περιέχεται στα τρόφιμα και το πόσιμο νερό λόγω φυσικών και ανθρωπογενών δραστηριοτήτων.

               (2)

               Ο Ενιαίος Φορέας Ελέγχου Τροφίμων ζήτησε από την Ευρωπαϊκή Αρχή για την Ασφάλεια των Τροφίμων («EFSA») να αξιολογήσει τους κινδύνους για την ανθρώπινη υγεία από την παρουσία νικελίου στα τρόφιμα, ιδίως στα λαχανικά.

               (3)

               Η επιστημονική ομάδα για τις μολυσματικές προσμείξεις στην τροφική αλυσίδα (CONTAM Panel) της EFSA αποφάσισε να επεκτείνει την εκτίμηση κινδύνου στο πόσιμο νερό και εξέδωσε επιστημονική γνώμη σχετικά με τους κινδύνους για τη δημόσια υγεία που συνδέονται με την παρουσία νικελίου στα τρόφιμα και το πόσιμο νερό (1). Η εν λόγω γνώμη προσδιορίζει την τοξικότητα στο αναπαραγωγικό σύστημα και στην ανάπτυξη ως κρίσιμες επιδράσεις για τον χαρακτηρισμό της επικινδυνότητας της χρόνιας έκθεσης στο νικέλιο από το στόμα. Η εμφάνιση εκζέματος και η επιδείνωση των αλλεργικών αντιδράσεων εντοπίστηκαν ως κρίσιμες επιδράσεις για την οξεία έκθεση στο νικέλιο από το στόμα, στους ανθρώπους με ευαισθησία στο νικέλιο.

               (4)

               Συγκεντρώθηκαν δεδομένα σχετικά με την παρουσία νικελίου στα τρόφιμα και στο πόσιμο νερό σε 15 διαφορετικές ευρωπαϊκές χώρες. Ωστόσο, δεδομένου ότι το 80 % των στοιχείων αυτών προέρχεται από ένα κράτος μέλος, είναι αναγκαίο ένα γεωγραφικά πιο ευρύ φάσμα δεδομένων για να επιβεβαιωθεί η παρουσία νικελίου σε τρόφιμα σε ολόκληρη την Ένωση.

               (5)

               Για ορισμένες ομάδες τροφίμων οι οποίες θεωρούνται βασικοί παράγοντες που συμβάλλουν στην έκθεση μέσω της διατροφής στην επιστημονική γνωμοδότηση της EFSA, τα διαθέσιμα στοιχεία για την παρουσία νικελίου ήταν περιορισμένα. Εν όψει των πιθανών μελλοντικών μέτρων διαχείρισης κινδύνου, θα ήταν σκόπιμο να υπάρχει πιο ξεκάθαρη εικόνα της περιεκτικότητας σε νικέλιο των τροφίμων που ανήκουν στις εν λόγω ομάδες τροφίμων,

         ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:

               1.

               Τα κράτη μέλη θα πρέπει, με την ενεργό συμμετοχή των υπευθύνων επιχειρήσεων τροφίμων και άλλων ενδιαφερόμενων μερών, να διεξάγουν έλεγχο για την παρουσία νικελίου στα τρόφιμα κατά τη διάρκεια των ετών 2016, 2017 και 2018. Η παρακολούθηση θα πρέπει να εστιαστεί στα σιτηρά, στα τρόφιμα με βάση τα σιτηρά, στα παρασκευάσματα για βρέφη, στα παρασκευάσματα δεύτερης βρεφικής ηλικίας, στα μεταποιημένα τρόφιμα με βάση τα σιτηρά για βρέφη και μικρά παιδιά, στις παιδικές τροφές, στα τρόφιμα για ειδικούς ιατρικούς σκοπούς που προορίζονται ειδικά για βρέφη και μικρά παιδιά, στα συμπληρώματα διατροφής, στα όσπρια, στους ξηρούς καρπούς και ελαιούχους σπόρους, στο γάλα και τα γαλακτοκομικά προϊόντα, στα αλκοολούχα και μη αλκοολούχα ποτά, στη ζάχαρη και τα είδη ζαχαροπλαστικής (συμπεριλαμβανομένου του κακάο και της σοκολάτας), στα φρούτα, στα λαχανικά και στα προϊόντα λαχανικών (συμπεριλαμβανομένων των μανιταριών), στα ξηρά φύλλα τσαγιού, στα ξηρά μέρη άλλων φυτών που χρησιμοποιούνται για αφεψήματα βοτάνων και στα δίθυρα μαλάκια.

               2.

               Οι διαδικασίες δειγματοληψίας πρέπει να διενεργούνται σύμφωνα με τις διατάξεις του κανονισμού (ΕΚ) αριθ. 333/2007 της Επιτροπής (2), για να εξασφαλίζεται ότι τα δείγματα είναι αντιπροσωπευτικά της παρτίδας στην οποία πραγματοποιείται η δειγματοληψία.

               3.

               Τα δείγματα θα πρέπει να αναλύονται όπως πωλούνται στην αγορά. Η ανάλυση του συνολικού νικελίου θα πρέπει να διενεργείται σύμφωνα με το πρότυπο EN 13804: 2013, «Foodstuffs — Determination of elements and their chemical species — General considerations and specific requirements» (Τρόφιμα — Προσδιορισμός των στοιχείων και των χημικών ειδών τους — Γενικές εκτιμήσεις και ειδικές απαιτήσεις), κατά προτίμηση με τη χρήση αναλυτικής μεθόδου με φασματομετρία ατομικής απορρόφησης φλόγας (FAAS) ή φασματομετρία ατομικής απορρόφησης γραφιτικού κλιβάνου (GFAAS), φασματομετρία οπτικής εκπομπής σε επαγωγικά συζευγμένο πλάσμα (ICP-OES) ή φασματομετρία μάζας (ICP-MS).

               4.

               Τα κράτη μέλη, οι υπεύθυνοι επιχειρήσεων τροφίμων και τα άλλα ενδιαφερόμενα μέρη θα πρέπει να παρέχουν στην EFSA τα στοιχεία παρακολούθησης εκφρασμένα με βάση το πλήρες βάρος, μαζί με τις πληροφορίες, και στον μορφότυπο ηλεκτρονικής υποβολής που ορίζεται από την EFSA, για τη συγκέντρωσή τους σε κοινή βάση δεδομένων έως την 1η Οκτωβρίου των ετών 2016, 2017 και 2018. Διαθέσιμα στοιχεία παρουσίας από προηγούμενα έτη, τα οποία δεν έχουν ακόμη υποβληθεί, θα πρέπει να διαβιβάζονται με τον ίδιο τρόπο το συντομότερο δυνατόν.

      Βρυξέλλες, 6 Ιουλίου 2016.

            Για την Επιτροπή

         Vytenis ANDRIUKAITIS

            Μέλος της Επιτροπής

      (1)  EFSA CONTAM Panel (Επιστημονική ομάδα της Ευρωπαϊκής Αρχής για την Ασφάλεια των Τροφίμων (EFSA) για τις μολυσματικές προσμείξεις στην τροφική αλυσίδα), 2015. Επιστημονική γνώμη σχετικά με τους κινδύνους για τη δημόσια υγεία που συνδέονται με την παρουσία νικελίου στα τρόφιμα και το πόσιμο νερό. EFSA Journal 2015· 13(2):4002, σ. 202· doi:10.2903/j.efsa.2015.4002

      (2)  Κανονισμός (ΕΚ) αριθ. 333/2007 της Επιτροπής, της 28ης Μαρτίου 2007, για τον καθορισμό μεθόδων δειγματοληψίας και ανάλυσης για τον έλεγχο των επιπέδων ιχνοστοιχείων και ουσιών που επιμολύνουν τα τρόφιμα κατά την επεξεργασία τους (ΕΕ L 88 της 29.3.2007, σ. 29).


title: Σύσταση του Συμβουλίου, της 8ης Ιουλίου 2014 , σχετικά με το εθνικό πρόγραμμα μεταρρυθμίσεων του 2014 της Γαλλίας και τη διατύπωση γνώμης του Συμβουλίου σχετικά με το πρόγραμμα σταθερότητας της Γαλλίας, 2014

text:
               29.7.2014

               EL

               Επίσημη Εφημερίδα της Ευρωπαϊκής Ένωσης

               C 247/42

         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 8ης Ιουλίου 2014
   σχετικά με το εθνικό πρόγραμμα μεταρρυθμίσεων του 2014 της Γαλλίας και τη διατύπωση γνώμης του Συμβουλίου σχετικά με το πρόγραμμα σταθερότητας της Γαλλίας, 2014
   2014/C 247/09
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών (1), και ιδίως το άρθρο 5 παράγραφος 2,
   Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (2), και ιδίως το άρθρο 6 παράγραφος 1,
   Έχοντας υπόψη τη σύσταση της Ευρωπαϊκής Επιτροπής,
   Έχοντας υπόψη τα ψηφίσματα του Ευρωπαϊκού Κοινοβουλίου,
   Έχοντας υπόψη τα συμπεράσματα του Ευρωπαϊκού Συμβουλίου,
   Έχοντας υπόψη τη γνώμη της επιτροπής απασχόλησης,
   Έχοντας υπόψη τη γνώμη της οικονομικής και δημοσιονομικής επιτροπής,
   Έχοντας υπόψη τη γνώμη της επιτροπής κοινωνικής προστασίας,
   Έχοντας υπόψη τη γνώμη της επιτροπής οικονομικής πολιτικής,
   Εκτιμώντας τα ακόλουθα:

               (1)

               Στις 26 Μαρτίου 2010, το Ευρωπαϊκό Συμβούλιο συμφώνησε με την πρόταση της Επιτροπής για τη δρομολόγηση νέας στρατηγικής για την ανάπτυξη και την απασχόληση, Ευρώπη 2020, βασιζόμενη στον μεγαλύτερο συντονισμό των οικονομικών πολιτικών, η οποία εστιάζεται στους νευραλγικούς τομείς στους οποίους απαιτείται δράση ώστε να ενισχυθεί το δυναμικό διατηρήσιμης ανάπτυξης και ανταγωνιστικότητας της Ευρώπης.

               (2)

               Στις 13 Ιουλίου 2010, το Συμβούλιο, βάσει των συστάσεων της Επιτροπής, εξέδωσε σύσταση σχετικά με τους γενικούς προσανατολισμούς της οικονομικής πολιτικής των κρατών μελών και της Ένωσης (2010 - 2014) και, στις 21 Οκτωβρίου 2010, εξέδωσε απόφαση σχετικά με τις κατευθυντήριες γραμμές των πολιτικών απασχόλησης των κρατών μελών (3), οι οποίες από κοινού αποτελούν τις «ολοκληρωμένες κατευθυντήριες γραμμές». Τα κράτη μέλη κλήθηκαν να λάβουν υπόψη τις ολοκληρωμένες κατευθυντήριες γραμμές στις οικείες εθνικές οικονομικές πολιτικές και πολιτικές απασχόλησης.

               (3)

               Στις 29 Ιουνίου 2012, οι αρχηγοί κρατών ή κυβερνήσεων των κρατών μελών ενέκριναν «Σύμφωνο για την ανάπτυξη και την απασχόληση», το οποίο παρέχει ένα συνεκτικό πλαίσιο δράσης σε επίπεδο κρατών μελών, ΕΕ και ζώνης του ευρώ, με την κινητοποίηση όλων των δυνατών μηχανισμών, μέσων και πολιτικών. Έλαβαν αποφάσεις σχετικά με τη δράση που πρέπει να αναληφθεί στο επίπεδο των κρατών μελών, ιδίως εκφράζοντας την απόλυτη προσήλωσή τους στην επίτευξη των στόχων της στρατηγικής «Ευρώπη 2020» και στην εφαρμογή των ανά χώρα συστάσεων.

               (4)

               Στις 9 Ιουλίου 2013, το Συμβούλιο εξέδωσε σύσταση (4) σχετικά με το εθνικό πρόγραμμα μεταρρυθμίσεων της Γαλλίας για το 2013 και διατύπωσε τη γνώμη του σχετικά με το πρόγραμμα σταθερότητας της Γαλλίας για την περίοδο 2012-2017. Στις 15 Νοεμβρίου 2013, σύμφωνα με τον κανονισμό (ΕΕ) αριθ. 473/2013 του Ευρωπαϊκού Κοινοβουλίου και του Συμβουλίου (5), η Επιτροπή παρουσίασε τη γνώμη της για το σχέδιο δημοσιονομικού προγράμματος της Γαλλίας για το 2014.

               (5)

               Στις 13 Νοεμβρίου 2013, η Επιτροπή εξέδωσε την ετήσια επισκόπηση της ανάπτυξης, δίνοντας το εναρκτήριο λάκτισμα του Ευρωπαϊκού Εξαμήνου του 2014 για το συντονισμό των οικονομικών πολιτικών. Επίσης, στις 13 Νοεμβρίου 2013, η Επιτροπή, βάσει του κανονισμού (EΕ) αριθ. 1176/2011, εξέδωσε την έκθεση του Μηχανισμού Επαγρύπνησης, στην οποία προσδιόρισε τη Γαλλία ως ένα από τα κράτη μέλη τα οποία θα έπρεπε να υποβληθούν σε εμπεριστατωμένη επισκόπηση.

               (6)

               Στις 20 Δεκεμβρίου 2013, το Ευρωπαϊκό Συμβούλιο υιοθέτησε τις προτεραιότητες για την εξασφάλιση χρηματοπιστωτικής σταθερότητας, δημοσιονομικής εξυγίανσης και δράσης για την τόνωση της ανάπτυξης. Υπογράμμισε την ανάγκη να επιδιωχθεί διαφοροποιημένη δημοσιονομική εξυγίανση που θα ευνοεί την ανάπτυξη, να αποκατασταθούν οι κανονικές συνθήκες δανεισμού στην οικονομία, να προωθηθεί η ανάπτυξη και η ανταγωνιστικότητα, να καταπολεμηθούν η ανεργία και οι κοινωνικές επιπτώσεις της κρίσης και να εκσυγχρονιστεί η δημόσια διοίκηση.

               (7)

               Στις 5 Μαρτίου 2014, η Επιτροπή δημοσίευσε τα αποτελέσματα της εμπεριστατωμένης της επισκόπησης σχετικά με τη Γαλλία, βάσει του άρθρου 5 του κανονισμού (ΕΕ) αριθ. 1176/2011. Από την ανάλυση της Επιτροπής προκύπτει το συμπέρασμα ότι η Γαλλία παρουσιάζει μακροοικονομικές ανισορροπίες, που απαιτούν ειδική παρακολούθηση και αποφασιστική δράση σε επίπεδο πολιτικής. Ειδικότερα, η επιδείνωση του εμπορικού ισοζυγίου και της ανταγωνιστικότητας, καθώς και οι επιπτώσεις της υπερχρέωσης του δημόσιου τομέα χρήζουν συνεχούς προσοχής.

               (8)

               Στις 5 Μαρτίου 2014, η Επιτροπή συνέστησε στη Γαλλία να καταβάλει περαιτέρω προσπάθειες για να διασφαλίσει την πλήρη συμμόρφωσή της με τη σύσταση του Συμβουλίου στο πλαίσιο της διαδικασίας υπερβολικού ελλείμματος.

               (9)

               Στις 7 Μαΐου 2014, η Γαλλία υπέβαλε το εθνικό της πρόγραμμα μεταρρυθμίσεων για το 2014 και το πρόγραμμα σταθερότητας του 2014. Προκειμένου να ληφθούν υπόψη οι διασυνδέσεις τους, τα δύο αυτά προγράμματα αξιολογήθηκαν ταυτοχρόνως.

               (10)

               Στόχος της δημοσιονομικής στρατηγικής που περιγράφεται στο πρόγραμμα σταθερότητας του 2014 είναι να διορθωθεί το υπερβολικό έλλειμμα έως το 2015 και να επιτευχθεί ο μεσοπρόθεσμος στόχος το 2017. Το πρόγραμμα σταθερότητας επιβεβαιώνει τον προηγούμενο μεσοπρόθεσμο στόχο ισοσκέλισης του προϋπολογισμού σε διαρθρωτικούς όρους, που είναι αυστηρότερος σε σχέση με τις απαιτήσεις του Συμφώνου Σταθερότητας και Ανάπτυξης. Στόχος του προγράμματος σταθερότητας είναι να διαμορφωθεί το έλλειμμα στο 3 % του ΑΕΠ το 2015, δηλ. πάνω από τον στόχο που τίθεται στη σύσταση του Συμβουλίου της 21ης Ιουνίου 2013. Εφεξής, η προγραμματισμένη (εκ νέου υπολογισθείσα) ετήσια πρόοδος για την επίτευξη του ΜΔΣ είναι μικρότερη από την ελάχιστη απαίτηση που αντιστοιχεί στο 0,5 % του ΑΕΠ. Συνολικά, η δημοσιονομική στρατηγική που περιγράφεται στο πρόγραμμα σταθερότητας συνάδει μόνον εν μέρει με τις απαιτήσεις του Συμφώνου Σταθερότητας και Ανάπτυξης. Το πρόγραμμα σταθερότητας προβλέπει ότι το δημόσιο χρέος θα φθάσει σε ανώτατη τιμή 95,6 % του ΑΕΠ το 2014 και το 2015 και εν συνεχεία θα πέσει στο 91,9 % το 2017. Το μακροοικονομικό σενάριο, στο οποίο στηρίζονται οι δημοσιονομικές προβλέψεις του προγράμματος σταθερότητας, είναι ρεαλιστικό για το 2014 και ελαφρώς αισιόδοξο για το 2015, αφού προβλέπεται ότι το ΑΕΠ θα αυξηθεί κατά 1,0 % και 1,7 % κατά το τρέχον και το προσεχές έτος αντίστοιχα, έναντι 1,0 % και 1,5 % βάσει των εαρινών προβλέψεων των υπηρεσιών της Επιτροπής του 2014. Τον Απρίλιο του 2014, το ανεξάρτητο Ανώτατο Συμβούλιο για τα Δημόσια Οικονομικά («Haut Conseil des finances publiques») γνωμοδότησε σχετικά με το μακροοικονομικό σενάριο του προγράμματος σταθερότητας. Το πρόγραμμα σταθερότητας περιγράφει σειρά πρόσθετων μέτρων για το 2014, μεταξύ των οποίων η ακύρωση υπουργικών πιστώσεων που θα εγκριθεί στο πλαίσιο συμπληρωματικού προϋπολογισμού, καθώς και τα πρώτα αποτελέσματα του σχεδίου εξοικονόμησης 50 δισεκατομμυρίων ευρώ που εξήγγειλε η κυβέρνηση.
               Με βάση τα παραπάνω, και λαμβανομένου επίσης υπόψη του γεγονότος ότι η δημοσιονομική προσπάθεια που επιτεύχθηκε το 2013 ήταν μεγαλύτερη από την αναμενόμενη κατά τον χρόνο που διατυπώθηκε η σύσταση της Επιτροπής, το πρόγραμμα σταθερότητας μπορεί να θεωρηθεί ότι ανταποκρίνεται εν πολλοίς στη σύσταση της Επιτροπής. Ο βαθμός λεπτομέρειας των μέτρων δημοσιονομικής εξυγίανσης είναι ανεπαρκής για να διασφαλιστεί αξιόπιστα η διόρθωση της κατάστασης υπερβολικού ελλείμματος έως το 2015, καθώς συνοδεύεται από τις προβλέψεις της Επιτροπής για έλλειμμα 3,4 % του ΑΕΠ το επόμενο έτος και υποκείμενη διαρθρωτική προσαρμογή που υστερεί κατά πολύ του επιπέδου που συνιστά το Συμβούλιο. Επιπλέον, πτωτική τάση παρουσιάζουν οι κίνδυνοι για τους στόχους της κυβέρνησης. Ειδικότερα, μένει να εγκριθεί μέρος των συμπληρωματικών μέτρων για το 2014 που εξαγγέλλονται στο πρόγραμμα σταθερότητας, ενώ το προγραμματιζόμενο ποσό εξοικονόμησης για το 2015 είναι πολύ αισιόδοξο. Βάσει των προβλέψεων της Επιτροπής, η δημοσιονομική προσπάθεια για την περίοδο 2013-2014 υπολείπεται κατά 0,2 ποσοστιαίες μονάδες του ΑΕΠ από την άποψη της (διορθωμένης) μεταβολής στο διαρθρωτικό ισοζύγιο και κατά τουλάχιστον 0,1 ποσοστιαίες μονάδες του ΑΕΠ από την άποψη του ύψους των μέτρων που κρίνονταν αναγκαία την εποχή που εκδόθηκε η σύσταση του Συμβουλίου. Με βάση την αξιολόγηση του προγράμματος σταθερότητας και τις προβλέψεις της Επιτροπής, σύμφωνα με τον κανονισμό (ΕΚ) αριθ. 1466/97, το Συμβούλιο εκτιμά ότι τα μέτρα στα οποία στηρίζεται η δημοσιονομική στρατηγική πρέπει να προσδιοριστούν περαιτέρω και ότι απαιτούνται περαιτέρω προσπάθειες για συμμόρφωση με τη σύσταση του Συμβουλίου και για να διασφαλιστεί στη συνέχεια η κατάλληλη πορεία προσαρμογής για την επίτευξη του μεσοπρόθεσμου στόχου. Ειδικότερα, θα πρέπει να προβλεφθούν πρόσθετες προσπάθειες στον επικείμενο τροποποιητικό νόμο του προϋπολογισμού για το 2014.

               (11)

               Δεδομένου του υψηλού και διαρκώς αυξανόμενου χρέους και του γεγονότος ότι η προθεσμία για τη διόρθωση του υπερβολικού ελλείμματος αναβλήθηκε και πάλι έως το 2015, είναι ακόμη σημαντικότερο να εφαρμοσθεί αυστηρά ο προϋπολογισμός του 2014 και να καταβληθούν με συνέπεια ουσιαστικές προσπάθειες εξυγίανσης το 2015. Ειδικότερα, οι δημόσιες δαπάνες θα πρέπει να αυξάνονται με πολύ πιο αργό ρυθμό σε σχέση με τα προηγούμενα έτη, όπως έχει προγραμματίσει η κυβέρνηση. Ως εκ τούτου, επιβάλλεται να προσδιοριστεί περαιτέρω η στρατηγική περιορισμού των δαπανών μέσω της εντατικοποίησης της εν εξελίξει αναθεώρησης των δαπανών και του, κατά περίπτωση, ανακαθορισμού του πεδίου εφαρμογής της κυβερνητικής δράσης. Δεν είναι δυνατή η επίτευξη σημαντικής εξοικονόμησης πόρων χωρίς να περιοριστεί σημαντικά η αύξηση των δαπανών κοινωνικής ασφάλισης, που αντιστοιχούν σχεδόν στο ήμισυ των δαπανών του δημόσιου τομέα.
               Τούτο συνεπάγεται περιστολή των εξόδων υγειονομικής περίθαλψης και συνταξιοδότησης, για παράδειγμα με τον καθορισμό πιο φιλόδοξων ετήσιων στόχων όσον αφορά τις δαπάνες υγειονομικής περίθαλψης και με το προσωρινό πάγωμα των συντάξεων, καθώς και άλλων κοινωνικών παροχών, όπως προγραμματίζει η κυβέρνηση. Εξάλλου, ο προγραμματιζόμενος νέος νόμος περί αποκέντρωσης θα πρέπει να απλουστεύσει τις ποικίλες διοικητικές βαθμίδες στη Γαλλία ώστε να εξαλειφθούν οι διοικητικές επικαλύψεις και να επιτευχθούν περαιτέρω συνέργειες, βελτίωση της αποδοτικότητας και εξοικονόμηση πόρων μέσω της συγχώνευσης ή της κατάργησης διοικητικών βαθμίδων. Στο πλαίσιο αυτό, οι διαρθρωτικές μεταρρυθμίσεις που περιγράφονται στο πρόγραμμα σταθερότητας πέραν του ότι θα αρχίσουν να ισχύουν μόνο μεσοπρόθεσμα, μολονότι το προβλεπόμενο χρονοδιάγραμμα επισπεύσθηκε μετά το πρόγραμμα σταθερότητας, διατρέχουν επίσης σημαντικούς κινδύνους εφαρμογής. Θα πρέπει επίσης να ενισχυθεί ο έλεγχος των δαπανών της τοπικής αυτοδιοίκησης, μεταξύ άλλων με τον καθορισμό ανώτατου ορίου στην ετήσια αύξηση των φορολογικών εσόδων της τοπικής αυτοδιοίκησης, λαμβανομένων υπόψη των υφιστάμενων ανώτατων ορίων για σειρά τοπικών φόρων, με παράλληλη σθεναρή εφαρμογή της προβλεπόμενης μείωσης των επιχορηγήσεων από μέρους της κεντρικής κυβέρνησης. Πέρα από την ανάγκη βραχυπρόθεσμης εξοικονόμησης, προβληματισμό προκαλεί και το θέμα της μακροπρόθεσμης βιωσιμότητας των δημόσιων οικονομικών.
               Παρόλο που οι δημόσιες δαπάνες για την υγεία διατηρούνται υπό έλεγχο κατά τα τελευταία έτη, απαιτούνται περαιτέρω προσπάθειες για τη βελτίωση της οικονομικής απόδοσης του συστήματος υγείας. Ειδικότερα, επιβάλλεται η περαιτέρω εφαρμογή πολιτικών για τον έλεγχο των δαπανών, δεδομένου ότι προβλέπεται ότι, μεσοπρόθεσμα και μακροπρόθεσμα, το σύστημα υγείας θα αντιμετωπίσει σημαντική αύξηση δαπανών. Οι φαρμακευτικές και διοικητικές δαπάνες, καθώς και η νοσοκομειακή περίθαλψη, περιλαμβάνονται στους τομείς των οποίων η αποδοτικότητα θα πρέπει να βελτιωθεί. Τέλος, τον Δεκέμβριο του 2013 εγκρίθηκε μεταρρύθμιση του συνταξιοδοτικού συστήματος με σκοπό την εξασφάλιση της μακροπρόθεσμης βιωσιμότητάς του. Ωστόσο, η μεταρρύθμιση του συνταξιοδοτικού συστήματος δεν αρκεί για να εξαλειφθεί το έλλειμμα του συστήματος, ιδίως εκείνο που οφείλεται σε καθεστώτα δημοσίων υπαλλήλων και εργαζομένων σε ορισμένες εταιρείες ελεγχόμενες από το κράτος και συμπερασματικά, σύμφωνα με τις προβλέψεις των γαλλικών αρχών, τα νέα συνταξιοδοτικά μέτρα θα περιορίσουν απλώς κατά το ήμισυ το συνολικό έλλειμμα περίπου στο 0,5 % του ΑΕΠ έως το 2020. Επιπλέον, το μέγεθος της προσαρμογής υπόκειται σε σημαντικούς κινδύνους, δεδομένου ότι το μακροοικονομικό σενάριο στο οποίο στηρίζονται οι προβλέψεις αυτές ενδέχεται να αποδειχθεί υπερβολικά αισιόδοξο. Η νεοσυσταθείσα επιτροπή παρακολούθησης των συντάξεων («Comité de suivi des retraites») θα πρέπει να εξασφαλίσει τη σταδιακή εξάλειψη του ελλείμματος του συνταξιοδοτικού συστήματος.

               (12)

               Η Γαλλία συγκαταλέγεται στα κράτη μέλη με το υψηλότερο κόστος εργασίας. Ειδικότερα, η υψηλή φορολογική επιβάρυνση της εργασίας μειώνει την κερδοφορία των επιχειρήσεων και επιβαρύνει την απασχόληση. Για να στηριχθεί η ανταγωνιστικότητα κόστους, η κυβέρνηση έχει αναλάβει σειρά πρωτοβουλιών για τη μείωση της φορολογικής επιβάρυνσης της εργασίας. Τον Δεκέμβριο του 2012 εγκρίθηκε φορολογική πίστωση για την ανταγωνιστικότητα και την απασχόληση (Crédit d'impôt pour la compétitivité et l'emploi - CICE), που ισοδυναμεί με μείωση του κόστους εργασίας για μισθούς 2,5 φορές κάτω από τον κατώτατο μισθό. Τον Ιανουάριο του 2014 εξαγγέλθηκε περαιτέρω περικοπή του κόστους εργασίας ύψους 10 δισεκ. ευρώ στο πλαίσιο «συμφώνου ευθύνης και αλληλεγγύης». Τα δύο μέτρα θα ανέλθουν συνολικά σε 30 δισεκ. ευρώ ή στο 1,5 % του ΑΕΠ, που αντιστοιχεί στη συνολική αύξηση της φορολόγησης εταιρειών που καταγράφηκε την περίοδο 2010-2013, και θα γεφυρώσουν μόνο κατά το ήμισυ το χάσμα μεταξύ της Γαλλίας και του μέσου όρου της ζώνης του ευρώ όσον αφορά τις εργοδοτικές εισφορές κοινωνικής ασφάλισης. Εξάλλου, οι εξαγωγικές επιχειρήσεις, οι οποίες έχουν την τάση να καταβάλλουν υψηλούς μισθούς, θα ωφεληθούν λιγότερο από τη φορολογική πίστωση CICE σε σχέση με τις μη εξαγωγικές επιχειρήσεις, μειώνοντας έτσι τις επιπτώσεις του μέτρου στην ανταγωνιστικότητα. Το σύμφωνο ευθύνης και αλληλεγγύης περιλαμβάνει μείωση του κόστους εργασίας για τους χαμηλούς μισθούς και μια μείωση με στόχο τους μισθούς που είναι 1,6 έως 3,5 φορές μεγαλύτεροι από τον κατώτατο μισθό. Το τελευταίο μέτρο, το οποίο αναμένεται να αρχίσει να ισχύει από το 2016, θα έχει πιο άμεσο αντίκτυπο στις εξαγωγικές επιχειρήσεις. Ο καθορισμός των μισθών στη Γαλλία οδηγεί συνήθως σε στρεβλώσεις της διάρθρωσης των μισθών και περιορίζει την ικανότητα των επιχειρήσεων να προσαρμόζουν τους μισθούς στην οικονομική επιβράδυνση. Το Ανώτατο Συμβούλιο για τη Χρηματοδότηση της Κοινωνικής Προστασίας («Haut Conseil du financement de la protection sociale») αξιολόγησε τις επιπτώσεις στην απασχόληση διαφόρων σεναρίων για απαλλαγές από τις εισφορές κοινωνικής ασφάλισης, αλλά περιορισμένη έμφαση έχει δοθεί στις επιπτώσεις τους στις μισθολογικές εξελίξεις και την ανταγωνιστικότητα.
               Ωστόσο, παρά τη χορήγηση εκτεταμένων απαλλαγών εισφορών κοινωνικής ασφάλισης για τους εργαζομένους που λαμβάνουν τον κατώτατο μισθό, το κόστος εργασίας στο επίπεδο του κατώτατου μισθού παραμένει υψηλό. Οι απαλλαγές αυτές συνέβαλαν στον περιορισμό του κόστους εργασίας το 2013, γεγονός που αποτελεί μεν θετική εξέλιξη, αλλά το επίπεδο του κατώτατου μισθού στη Γαλλία παραμένει υψηλό σε σύγκριση με αυτό των άλλων κρατών μελών. Συνεπώς, ο κατώτατος μισθός θα πρέπει να συνεχίσει να εξελίσσεται κατά τρόπο που να στηρίζει τον ανταγωνισμό και τη δημιουργία θέσεων εργασίας. Η Γαλλία εμφανίζει λίγες μόνον εξαιρέσεις από τον νομικά κατοχυρωμένο κατώτατο μισθό και περισσότερες προσπάθειες μπορούν να καταβληθούν για να μειωθεί το κόστος εργασίας για τις ευπαθείς ομάδες.

               (13)

               Η συνολική κατάταξη της Γαλλίας σε ορισμένες έρευνες του διεθνούς επιχειρηματικού περιβάλλοντος έχει επιδεινωθεί. Παρά το γεγονός ότι έχουν καταβληθεί προσπάθειες στο πλαίσιο της διαδικασίας απλούστευσης που δρομολογήθηκε τον Ιούλιο του 2013 για να διευκολυνθούν οι σχέσεις των επιχειρήσεων με τη διοίκηση, απαιτείται περαιτέρω βελτίωση του επιχειρηματικού περιβάλλοντος. Επιπλέον, ορισμένα μέτρα που εξετάστηκαν στο πλαίσιο του σχεδίου απλούστευσης πρέπει ακόμη να προσδιοριστούν και να τεθούν σε εφαρμογή. Ειδικότερα, θα πρέπει να δοθεί ιδιαίτερη προσοχή στους κανονισμούς από τον κώδικα εργασίας ή στους λογιστικούς κανόνες που συνδέονται με συγκεκριμένα όρια μεγέθους που παρεμποδίζουν την ανάπτυξη των γαλλικών επιχειρήσεων. Τα όρια αυτά μπορεί να παίξουν ρόλο στις δυσχέρειες των μικρών και μεσαίων επιχειρήσεων να φθάσουν σε μέγεθος που θα τους επιτρέπει να προβαίνουν σε εξαγωγές και καινοτομίες. Μικτά αποτελέσματα έχουν μέχρι σήμερα αποφέρει οι πρωτοβουλίες πολιτικής για αύξηση των δαπανών για έρευνα και ανάπτυξη (Ε&Α) και καινοτομία από μέρους των ιδιωτικών επιχειρήσεων, ιδίως η φορολογική πίστωση για την έρευνα και οι πόλοι ανταγωνιστικότητας. Η μειούμενη βαρύτητα του βιομηχανικού τομέα στον γαλλικό ιδιωτικό τομέα μεταφράζεται σε στασιμότητα των δαπανών των ιδιωτικών εταιρειών για Ε&Α παρά τις σημαντικές προσπάθειες που καταβάλλονται σε επίπεδο επιχείρησης. Κατά συνέπεια, σε μεγάλο ποσοστό οι δαπάνες για Ε&Α εξακολουθούν να χρηματοδοτούνται με δημόσιο χρήμα, είτε άμεσα μέσω δημόσιας έρευνας είτε έμμεσα μέσω επιδοτήσεων. Η αποτελεσματικότητα των υφιστάμενων εργαλείων θα πρέπει να βελτιωθεί περισσότερο ώστε να πραγματοποιηθούν υψηλότερες δαπάνες για Ε&Α από μέρους των ιδιωτικών επιχειρήσεων και να επιτευχθεί καινοτομία στον ιδιωτικό τομέα. Ειδικότερα, η διάθεση πόρων για τους πόλους ανταγωνιστικότητας μπορεί καλύτερα να προωθήσει επιπτώσεις κλίμακας και να βελτιώσει τη διάδοση της καινοτομίας. Εξάλλου, η αποτελεσματικότητα της πολιτικής μπορεί να ενισχυθεί αν επιτραπεί στους πόλους αυτούς να καταστούν πραγματικά δίκτυα επιχειρήσεων με θετικές δευτερογενείς επιπτώσεις. Τέλος, το κόστος της φορολογικής πίστωσης για την έρευνα αναμένεται να φθάσει τα 5,8 δισεκ. ευρώ το 2014 (σχεδόν 0,3 % του ΑΕΠ). Παρά το κόστος του μέτρου αυτού, δεν υπάρχει εκ των υστέρων αξιολόγηση της αποτελεσματικότητάς του για την Ε&Α που να συνεκτιμά τις πιο πρόσφατες μεταρρυθμίσεις.

               (14)

               Μολονότι για ορισμένα επαγγέλματα (π.χ. κτηνίατροι, λογιστές) έχουν αρθεί τα εμπόδια ως προς τη νομική μορφή, τις απαιτήσεις εταιρικής συμμετοχής ή τα τιμολόγια, και έχουν θεσπιστεί νέα μέτρα για τη βελτίωση του ανταγωνισμού μέσω του πρόσφατου νόμου περί κατανάλωσης, ορισμένα επαγγέλματα εξακολουθούν σήμερα να αντιμετωπίζουν σημαντικούς φραγμούς εισόδου ή συμπεριφοράς (π.χ. ταξί, τομέας υγείας, συμβολαιογράφοι και νομικά επαγγέλματα εν γένει). Η αρχή του κλειστού αριθμού (numerus clausus) για την πρόσβαση σε πολλά επαγγέλματα (γιατροί, φαρμακοποιοί, κτλ.) εμποδίζει την πρόσβαση σε υπηρεσίες, και θα μπορούσε να αναθεωρηθεί χωρίς να τίθενται σε κίνδυνο η ποιότητα και η ασφάλεια. Μέχρι σήμερα, δεν έχει πραγματοποιηθεί εμπεριστατωμένη αξιολόγηση της ανάγκης και της αναλογικότητας των περιορισμών που θίγουν τα νομοθετικά κατοχυρωμένα επαγγέλματα. Στον λιανικό τομέα, παραμένουν οι επαχθείς απαιτήσεις έγκρισης για το άνοιγμα εμπορικών καταστημάτων, οι οποίες απορρέουν ειδικότερα από τους κανονισμούς αστικού σχεδιασμού, καθώς και η απαγόρευση των πωλήσεων κάτω του κόστους, με δυσμενείς επιπτώσεις για τον ανταγωνισμό και τους καταναλωτές. Μέχρι σήμερα, δεν έχουν εγκριθεί συγκεκριμένα μέτρα στη Γαλλία για την άρση των φραγμών εισόδου στον τομέα λιανικού εμπορίου. Όσον αφορά τη διανομή ηλεκτρικής ενέργειας και φυσικού αερίου, καταργούνται σταδιακά οι κανονιστικά ρυθμιζόμενες τιμές για τους πελάτες πλην των νοικοκυριών. Συνεχίζεται, ωστόσο, η κανονιστική ρύθμιση των τιμών για τα νοικοκυριά, ενώ, όσον αφορά την ηλεκτρική ενέργεια, οι τιμές καθορίζονται κάτω από το επίπεδο του κόστους και η πρόσβαση εναλλακτικών προμηθευτών είναι περιορισμένη. Όσον αφορά τις ενεργειακές διασυνδέσεις, θα πρέπει να ολοκληρωθούν εν εξελίξει έργα, κυρίως με την Ισπανία, ώστε να ενισχυθούν οι διασυνδέσεις ηλεκτρικής ενέργειας και φυσικού αερίου με τις γειτονικές χώρες. Στον σιδηροδρομικό τομέα, οι φραγμοί εισόδου στην αγορά εξακολουθούν να εμποδίζουν την αποτελεσματική λειτουργία της. Η Γαλλία δεν έχει ανοίξει την εγχώρια αγορά σιδηροδρομικών επιβατικών μεταφορών στον ανταγωνισμό, εκτός από τις διεθνείς υπηρεσίες όπου υπάρχουν ορισμένοι νεοεισερχόμενοι. Έχει δρομολογήσει μεταρρύθμιση του σιδηροδρομικού της συστήματος με σκοπό να το καταστήσει περισσότερο βιώσιμο από οικονομική άποψη. Τον Οκτώβριο του 2013 υποβλήθηκε σχέδιο νόμου, το οποίο βρίσκεται επί του παρόντος υπό συζήτηση στο Κοινοβούλιο. Τα υποβληθέντα μέτρα περιλαμβάνουν την τοποθέτηση αυτόνομου διαχειριστή υποδομής στο πλαίσιο μιας κάθετα ολοκληρωμένης δομής που θα περιλαμβάνει τον κατεστημένο φορέα εκμετάλλευσης. Η νέα αυτή δομή ενδέχεται να παρεμποδίζει την πρόσβαση εναλλακτικών φορέων εκμετάλλευσης στο δίκτυο.

               (15)

               Η Γαλλία έχει υψηλή και αυξανόμενη συνολική φορολογική επιβάρυνση. Το 2013, ο λόγος φόρων προς το ΑΕΠ ήταν 45,9 %, ένας από τους υψηλότερους στην Ένωση, και ήταν μεγαλύτερος κατά 3,3 ποσοστιαίες μονάδες από την έναρξη της δημοσιονομικής εξυγίανσης το 2010. Στο πλαίσιο αυτό, μια ειδική επιτροπή («Assises de la fiscalité») συνέβαλε στη μεταρρύθμιση του φορολογικού συστήματος. Μέχρι σήμερα μικρή πρόοδος έχει σημειωθεί ως προς τη μείωση των εκ του νόμου προβλεπόμενων συντελεστών φόρου εισοδήματος φυσικών προσώπων και φόρου εισοδήματος εταιρειών και την αύξηση της αποτελεσματικότητας στην είσπραξη του ΦΠΑ. Αντιθέτως, παρατάθηκε μέχρι το 2015 η προσωρινή πρόσθετη εισφορά για τις μεγάλες επιχειρήσεις, γεγονός που θα οδηγήσει τον συνολικό νόμιμο φορολογικό συντελεστή εισοδήματος εταιρειών να κορυφωθεί στο 38,1 % (ο νόμιμος συντελεστής είναι ήδη ένας από τους υψηλότερους στην Ένωση και ισούται με 33,3 %). Η κυβέρνηση ανακοίνωσε την προοδευτική κατάργηση της εταιρικής κοινωνικής συνεισφοράς αλληλεγγύης («C3S») και σταδιακή μείωση του νόμιμου συντελεστή στο 28 % μέχρι το 2020. Για το τελευταίο, δεν υπάρχουν λεπτομέρειες σχετικά με το ακριβές χρονοδιάγραμμα του μέτρου. Περιορισμένη πρόοδος σημειώθηκε επίσης κατά το τελευταίο έτος όσον αφορά τη μείωση και τον εξορθολογισμό των δαπανών που συνδέονται με τον φόρο εισοδήματος. Παρά την πρόοδο που σημειώθηκε στον τομέα της περιβαλλοντικής φορολογίας (π.χ. με τη σταδιακή θέσπιση ενός φόρου άνθρακα ή «contribution climat énergie»), χαμηλό εξακολουθεί να παραμένει το ποσοστό του περιβαλλοντικού φόρου στο ΑΕΠ. Ειδικότερα, οι ειδικοί φόροι κατανάλωσης στη Γαλλία δεν αναπροσαρμόζονται βάσει του πληθωρισμού, ενώ παραμένουν ορισμένες σημαντικές περιβαλλοντικά επιζήμιες επιδοτήσεις, όπως ο προτιμησιακός συντελεστής ειδικού φόρου κατανάλωσης επί του πετρελαίου ντίζελ. Τέλος, το 2013 δεν ελήφθησαν πρόσθετα μέτρα για να αντιμετωπιστεί η ευνοϊκή μεταχείριση της σύναψης χρεών στη φορολογία των επιχειρήσεων με στόχο την παρεμπόδιση της περαιτέρω αύξησης του ιδιωτικού χρέους.

               (16)

               Παρά τα μέτρα πολιτικής που ελήφθησαν στη Γαλλία, το 2013 εξακολούθησε να επιδεινώνεται η κατάσταση της αγοράς εργασίας, ενώ οι σημαντικές προκλήσεις παραμένουν. Η ανεργία συνέχισε να αυξάνεται και έφθασε στο 10,3 % το 2013 (έναντι 7,5 % το 2008). Η αγορά εργασίας της Γαλλίας παραμένει κατακερματισμένη με πολύ χαμηλά επίπεδα μετάβασης από προσωρινές σε μόνιμες συμβάσεις (η πιθανότητα μετάβασης από προσωρινή σε μόνιμη εργασία ήταν μόλις 10,6 % το 2010, έναντι μέσου όρου 25,9 % στην Ένωση). Η διεπαγγελματική συμφωνία για τη διασφάλιση της απασχόλησης μετατράπηκε σε νόμο που εγκρίθηκε τον Ιούλιο του 2013. Παρόλο που η εν λόγω μεταρρύθμιση αποτελεί θετικό βήμα, τα αποτελέσματά της παραμένουν επί του παρόντος άνισα. Ειδικότερα, ελάχιστες εταιρείες χρησιμοποίησαν τις ρυθμίσεις για συμφωνίες σε επίπεδο εταιρειών που προβλέπονται βάσει του νόμου προκειμένου να αυξηθεί η ευελιξία των εργασιακών συνθηκών σε περίπτωση πρόσκαιρων οικονομικών δυσχερειών. Έχει, ωστόσο, μειωθεί σημαντικά το ποσοστό των πραγματικών απολύσεων που παραπέμπονται στη δικαιοσύνη. Παρά τις διαπραγματεύσεις που πραγματοποιήθηκαν το 2014 μεταξύ των κοινωνικών εταίρων για μεταρρύθμιση του συστήματος παροχών ανεργίας, η νέα συμφωνία δεν αναμένεται να μειώσει ουσιαστικά το έλλειμμα του συστήματος. Το σωρευτικό έλλειμμα του συστήματος παροχών ανεργίας, που ανήλθε σχεδόν σε 1 % του ΑΕΠ το 2013, επιβάλλει τη λήψη πρόσθετων διαρθρωτικών μέτρων για την εξασφάλιση της βιωσιμότητας του εν λόγω συστήματος. Ειδικότερα, ορισμένα στοιχεία, όπως οι όροι επιλεξιμότητας, η σταδιακή μείωση των παροχών με την πάροδο του χρόνου ή τα ποσοστά αναπλήρωσης των εργαζομένων με τους μεγαλύτερους μισθούς, τροποποιήθηκαν μόνον οριακά μετά τη σύναψη της τελευταίας συμφωνίας μεταξύ των κοινωνικών εταίρων τον Μάρτιο του 2014, και θα πρέπει να προσαρμοστούν περαιτέρω ώστε να εξασφαλιστεί η καταλληλότητα των κινήτρων για εργασία. Χάρη στις διαδοχικές συνταξιοδοτικές μεταρρυθμίσεις, κατά την τελευταία τριετία το ποσοστό απασχόλησης των εργαζομένων μεταξύ 55 και 64 ετών εμφανίζει σταθερή αύξηση.
               Εντούτοις, το ποσοστό απασχόλησης των εργαζομένων μεγαλύτερης ηλικίας στη Γαλλία (45,6 % το 2013) παραμένει πολύ κάτω από τον μέσο όρο της Ένωσης ( - 4,5 ποσοστιαίες μονάδες χαμηλότερο) και μόνο το 55 % των εργαζομένων μεγαλύτερης ηλικίας στη Γαλλία συνταξιοδοτείται αμέσως μετά την περίοδο απασχόλησης (2008-2011). Συνεπεία αυτού, το ποσοστό ανεργίας αυτής της ηλικιακής ομάδας έχει αυξηθεί σημαντικά κατά τα τελευταία έτη. Ως εκ τούτου, υπάρχει ανάγκη να ενισχυθούν τα μέτρα για βελτίωση της απασχολησιμότητας των εργαζομένων αυτών, με παράλληλη επανεξέταση των κινήτρων παραμονής ή επιστροφής τους στην εργασία.

               (17)

               Η έρευνα του προγράμματος PISA (Πρόγραμμα Διεθνούς Αξιολόγησης Μαθητών) του 2013 έδειξε ότι η εκπαιδευτική ανισότητα στη Γαλλία είναι από τις υψηλότερες στις χώρες του ΟΟΣΑ. Το ένα έκτο των νέων στη Γαλλία εγκαταλείπει την εκπαίδευση και την κατάρτιση χωρίς να έχει αποκτήσει τυπικά προσόντα. Αυτό είναι ιδιαίτερα ανησυχητικό δεδομένου ότι το ποσοστό ανεργίας των νέων ήταν 25,5 % στα τέλη του 2013 και ο κίνδυνος ανεργίας ήταν σχεδόν διπλάσιος για τους λιγότερο ειδικευμένους νέους. Τα προγράμματα προώθησης της μαθητείας θα πρέπει να απευθύνονται ιδίως στους λιγότερο ειδικευμένους νέους. Κάποια πρόοδος στην αντιμετώπιση του θέματος σημειώθηκε με τη δρομολόγηση της μεταρρύθμισης της υποχρεωτικής εκπαίδευσης τον Ιούλιο του 2013 και με την έκδοση νόμου για την επαγγελματική εκπαίδευση και τη δια βίου μάθηση τον Μάρτιο του 2014. Ωστόσο, είναι πολύ νωρίς να εκτιμηθεί κατά πόσον τα μέτρα αυτά θα μειώσουν αποτελεσματικά τις ανισότητες του εκπαιδευτικού συστήματος, ενώ μένει ακόμη να τεθεί σε εφαρμογή ένα νέο σχέδιο που αφορά τον κατώτερο κύκλο της δευτεροβάθμιας εκπαίδευσης, και το οποίο ανακοινώθηκε τον Ιανουάριο του 2014. Τέλος, διευκολύνθηκε η μετάβαση από το σχολείο στην εργασία, αλλά ο αριθμός των μαθητευομένων μειώθηκε το 2012 και αυτοί που επωφελούνταν όλο και περισσότερο από τα καθεστώτα ήταν οι σπουδαστές της ανώτερης εκπαίδευσης.

               (18)

               Στο πλαίσιο του Ευρωπαϊκού Εξαμήνου, η Επιτροπή προέβη σε συνολική ανάλυση της οικονομικής πολιτικής της Γαλλίας. Αξιολόγησε το εθνικό πρόγραμμα μεταρρυθμίσεων και το πρόγραμμα σταθερότητας. Έχει λάβει υπόψη όχι μόνο τη σημασία τους για μια διατηρήσιμη δημοσιονομική και κοινωνικοοικονομική πολιτική στη Γαλλία, αλλά και τη συμμόρφωσή τους με τους ενωσιακούς κανόνες και κατευθύνσεις, δεδομένης της ανάγκης ενδυνάμωσης της συνολικής οικονομικής διακυβέρνησης της Ένωσης μέσω της συνεκτίμησης στοιχείων σε επίπεδο ΕΕ κατά τη διαμόρφωση των μελλοντικών εθνικών αποφάσεων. Οι συστάσεις της στο πλαίσιο του Ευρωπαϊκού Εξαμήνου αποτυπώνονται στις συστάσεις 1 έως 7 κατωτέρω.

               (19)

               Υπό το πρίσμα της αξιολόγησης αυτής, το Συμβούλιο εξέτασε το πρόγραμμα σταθερότητας και η γνώμη του (6) αντικατοπτρίζεται ιδίως στη σύσταση 1 κατωτέρω.

               (20)

               Βάσει της εμπεριστατωμένης επισκόπησης της Επιτροπής και της παρούσας αξιολόγησης, το Συμβούλιο εξέτασε το εθνικό πρόγραμμα μεταρρυθμίσεων και το πρόγραμμα σταθερότητας. Οι συστάσεις που απηύθυνε σύμφωνα με το άρθρο 6 του κανονισμού (ΕΕ) αριθ. 1176/2011 αποτυπώνονται στις συστάσεις 1 έως 6 κατωτέρω.

               (21)

               Στο πλαίσιο του Ευρωπαϊκού Εξαμήνου, η Επιτροπή προέβη επίσης σε ανάλυση της οικονομικής πολιτικής της ζώνης του ευρώ στο σύνολό της. Με βάση την ανάλυση αυτή το Συμβούλιο εξέδωσε συγκεκριμένες συστάσεις οι οποίες απευθύνονται στα κράτη μέλη που έχουν υιοθετήσει το ευρώ ως νόμισμα (7). Ως χώρα που έχει ως εθνικό νόμισμα το ευρώ, η Γαλλία θα πρέπει επίσης να εξασφαλίσει την πλήρη και έγκαιρη εφαρμογή των συστάσεων αυτών,

         ΣΥΝΙΣΤΑ στη Γαλλία να αναλάβει δράση κατά την περίοδο 2014-2015 προκειμένου:

               1.

               Να ενισχύσει τη δημοσιονομική στρατηγική, προσδιορίζοντας περαιτέρω τα αναγκαία μέτρα για το 2014 και τα επόμενα έτη, ώστε να διασφαλιστεί η διόρθωση του υπερβολικού ελλείμματος με διατηρήσιμο τρόπο, το αργότερο έως το 2015, με την επίτευξη της προσπάθειας διαρθρωτικής προσαρμογής που προσδιορίζεται στη σύσταση που διατύπωσε το Συμβούλιο στο πλαίσιο της διαδικασίας υπερβολικού ελλείμματος (ΔΥΕ). Η μόνιμη διόρθωση των δημοσιονομικών ανισορροπιών απαιτεί την αξιόπιστη εφαρμογή φιλόδοξων διαρθρωτικών μεταρρυθμίσεων ώστε να αυξηθεί η ικανότητα προσαρμογής και να τονωθεί η ανάπτυξη και η απασχόληση. Μετά τη διόρθωση του υπερβολικού ελλείμματος, να επιδιώξει διαρθρωτική προσαρμογή για την επίτευξη του μεσοπρόθεσμου στόχου ίση τουλάχιστον με 0,5 % του ΑΕΠ ετησίως, και μεγαλύτερη σε περίπτωση ευνοϊκών οικονομικών συνθηκών, ή εν ανάγκη να διασφαλίσει ότι πληρούται ο κανόνας για το χρέος ώστε να τεθεί ο υψηλός δείκτης χρέους γενικής κυβέρνησης σε σταθερή πτωτική τροχιά. Να εντείνει τις προσπάθειες επίτευξης αποδοτικότητας σε όλους του υποτομείς της γενικής κυβέρνησης, μεταξύ άλλων ανακαθορίζοντας, κατά περίπτωση, το πεδίο εφαρμογής της κυβερνητικής δράσης. Ειδικότερα, να λάβει μέτρα για τον σημαντικό περιορισμό από το 2015, βάσει του προγραμματισμού, της αύξησης του κόστους κοινωνικής ασφάλισης, με τον καθορισμό περισσότερο φιλόδοξων ετήσιων στόχων όσον αφορά τις δαπάνες υγειονομικής περίθαλψης, περιορισμό των συνταξιοδοτικών δαπανών, και εξορθολογισμό των οικογενειακών παροχών και επιδομάτων στέγασης. Να θέσει σαφές χρονοδιάγραμμα για την εν εξελίξει διαδικασία αποκέντρωσης και να λάβει τα πρώτα μέτρα έως τον Δεκέμβριο του 2014, με στόχο την εξάλειψη των διοικητικών επικαλύψεων, τη διευκόλυνση των συγχωνεύσεων στο πλαίσιο της τοπικής αυτοδιοίκησης και την αποσαφήνιση των ευθυνών κάθε βαθμίδας τοπικής διοίκησης. Να ενισχύσει τα κίνητρα για τον εξορθολογισμό των δαπανών της τοπικής αυτοδιοίκησης, καθορίζοντας ανώτατο όριο στην ετήσια αύξηση των φορολογικών εσόδων της τοπικής αυτοδιοίκησης, μειώνοντας παράλληλα τις επιχορηγήσεις από μέρους της κεντρικής κυβέρνησης, όπως έχει προγραμματιστεί. Πέραν της ανάγκης για βραχυπρόθεσμη εξοικονόμηση, να λάβει μέτρα για την αντιμετώπιση της προβλεπόμενης μεσοπρόθεσμης και μακροπρόθεσμης αύξησης των δημόσιων δαπανών για την υγεία, μεταξύ άλλων και στον τομέα των φαρμακευτικών δαπανών, και να λάβει, όταν και όπου χρειάζεται, πρόσθετα μέτρα ώστε να εξισορροπηθεί με διατηρήσιμο τρόπο το συνταξιοδοτικό σύστημα έως το 2020 καλύπτοντας όλα τα καθεστώτα, δίνοντας ιδιαίτερη έμφαση στα υφιστάμενα ειδικά και συμπληρωματικά καθεστώτα.

               2.

               Να διασφαλίσει τη διατήρηση της μείωσης του εργατικού κόστους που προκύπτει από τη φορολογική πίστωση CICE. Να αναλάβει δράση για την περαιτέρω μείωση των εργοδοτικών εισφορών κοινωνικής ασφάλισης, σύμφωνα με τις δεσμεύσεις που έχουν αναληφθεί στο πλαίσιο του συμφώνου ευθύνης και αλληλεγγύης, διασφαλίζοντας ότι το αποτέλεσμα δεν αντισταθμίζεται από άλλα μέτρα και ότι η προβλεπόμενη στόχευση διατηρείται. Να αξιολογήσει περαιτέρω τις οικονομικές επιπτώσεις των απαλλαγών από τις εργοδοτικές εισφορές κοινωνικής ασφάλισης, δίνοντας έμφαση στην απασχόληση, τις μισθολογικές εξελίξεις και την ανταγωνιστικότητα και, εφόσον χρειάζεται, να λάβει τα κατάλληλα μέτρα. Να μειώσει περαιτέρω το κόστος εργασίας με δημοσιονομικά ουδέτερο τρόπο κυρίως στο χαμηλότερο άκρο της μισθολογικής κλίμακας ιδίως μέσω στοχευμένων μειώσεων των εργοδοτικών εισφορών κοινωνικής ασφάλισης, λαμβάνοντας υπόψη διάφορα καθεστώτα μισθολογικής στήριξης.

               3.

               Να απλουστεύσει τους διοικητικούς, δημοσιονομικούς και λογιστικούς κανόνες των εταιρειών και να λάβει συγκεκριμένα μέτρα για την υλοποίηση του εν εξελίξει «σχεδίου απλούστευσης» της κυβέρνησης έως τον Δεκέμβριο του 2014. Να εξαλείψει τα κανονιστικά εμπόδια για την ανάπτυξη των εταιρειών, επανεξετάζοντας ιδίως τα κριτήρια μεγέθους που περιέχουν οι κανονισμοί, ώστε να αποφευχθούν οι επιπτώσεις όσον αφορά τα κατώτατα όρια. Να λάβει μέτρα για την απλούστευση και τη βελτίωση της αποτελεσματικότητας της πολιτικής καινοτομίας, ειδικότερα μέσω αξιολογήσεων συνεκτιμώντας τις πιο πρόσφατες μεταρρυθμίσεις και, κατά περίπτωση, την προσαρμογή της φορολογικής πίστωσης CICE. Να μεριμνήσει ώστε οι πόροι να εστιάζονται στους αποτελεσματικότερους πόλους ανταγωνιστικότητας και να προωθήσει περαιτέρω τον οικονομικό αντίκτυπο της καινοτομίας που αναπτύσσεται στους πόλους.

               4.

               Να εξαλείψει τους αδικαιολόγητους περιορισμούς πρόσβασης και άσκησης των νομοθετικά κατοχυρωμένων επαγγελμάτων, να μειώσει το κόστος εισόδου και να προωθήσει τον ανταγωνισμό στις υπηρεσίες. Να αναλάβει περαιτέρω δράση για τη μείωση του κανονιστικού φόρτου που επηρεάζει τη λειτουργία του τομέα λιανικού εμπορίου, ιδίως μέσω της απλούστευσης της έγκρισης για το άνοιγμα εμπορικών καταστημάτων και της άρσης της απαγόρευσης των πωλήσεων κάτω του κόστους. Να διασφαλίσει τον καθορισμό κανονιστικά ρυθμιζόμενων τιμών φυσικού αερίου και ηλεκτρικής ενέργειας για τους οικιακούς πελάτες στο κατάλληλο επίπεδο το οποίο δεν συνιστά εμπόδιο για τον ανταγωνισμό, διατηρώντας παράλληλα προσιτούς όρους για τις ευπαθείς ομάδες. Να ενισχύσει τις δυνατότητες διασύνδεσης ηλεκτρικής ενέργειας και φυσικού αερίου με την Ισπανία· ειδικότερα, να αυξήσει την ικανότητα διασυνδέσεων για την πλήρη ενσωμάτωση της ιβηρικής αγοράς φυσικού αερίου στην ευρωπαϊκή αγορά. Στον τομέα των σιδηροδρόμων, να διασφαλίσει την ανεξαρτησία του νέου «ενοποιημένου διαχειριστή υποδομής» από τον κατεστημένο φορέα εκμετάλλευσης και να λάβει μέτρα για το άνοιγμα των εγχώριων επιβατικών μεταφορών στον ανταγωνισμό σύμφωνα με τις διατάξεις των υπό έκδοση οδηγιών και το χρονοδιάγραμμα που αυτές θα ορίσουν.

               5.

               Να μειώσει τη φορολογική επιβάρυνση της εργασίας και να επιταχύνει τις προσπάθειες για την απλούστευση του φορολογικού συστήματος και την αύξηση της αποτελεσματικότητάς του. Για τον σκοπό αυτό, αρχής γενομένης από τον προϋπολογισμό του 2015, να λάβει μέτρα για την κατάργηση των μη αποδοτικών δαπανών που συνδέονται με τον φόρο εισοδήματος φυσικών προσώπων και τον φόρο εισοδήματος εταιρειών βάσει των πρόσφατων αξιολογήσεων και της πρωτοβουλίας «Assises de la fiscalité», μειώνοντας παράλληλα τους νόμιμους συντελεστές· να λάβει πρόσθετα μέτρα για να εξαλειφθεί η ευνοϊκή μεταχείριση της σύναψης χρεών στη φορολογία των επιχειρήσεων· να διευρύνει τη φορολογητέα βάση, ιδίως όσον αφορά την κατανάλωση· να καταργήσει σταδιακά τις επιζήμιες για το περιβάλλον επιδοτήσεις.

               6.

               Να αναλάβει περαιτέρω δράση για την καταπολέμηση της δυσκαμψίας της αγοράς εργασίας, και ειδικότερα να λάβει μέτρα για τη μεταρρύθμιση των όρων των συμφωνιών διατήρησης της απασχόλησης «accords de maintien de l'emploi» ώστε να αυξηθεί η υιοθέτησή τους από εταιρείες που αντιμετωπίζουν δυσχέρειες. Να λάβει πρόσθετα μέτρα για τη μεταρρύθμιση του συστήματος παροχών ανεργίας σε συνεργασία με τους κοινωνικούς εταίρους, ώστε να διασφαλιστεί η βιωσιμότητα του συστήματος, ενώ παράλληλα να εξασφαλίζεται η παροχή επαρκών κινήτρων για επιστροφή στην εργασία. Να εξασφαλίσει την παροχή κατάλληλων συμβουλευτικών υπηρεσιών για τους εργαζομένους μεγαλύτερης ηλικίας, καθώς και την κατάρτισή τους, και να αξιολογήσει εκ νέου τις σχετικές ειδικές ρυθμίσεις παροχών ανεργίας εκτιμώντας την κατάστασή τους στην αγορά εργασίας.

               7.

               Να επιδιώξει τον εκσυγχρονισμό της επαγγελματικής εκπαίδευσης και κατάρτισης, να εφαρμόσει τη μεταρρύθμιση της υποχρεωτικής εκπαίδευσης και να λάβει περαιτέρω μέτρα για τη μείωση των εκπαιδευτικών ανισοτήτων, ιδίως με την ενίσχυση των μέτρων σχετικά με την πρόωρη εγκατάλειψη του σχολείου. Να διασφαλίσει ότι οι ενεργητικές πολιτικές αγοράς εργασίας στηρίζουν αποτελεσματικά τις πλέον ευπαθείς ομάδες. Να βελτιώσει τη μετάβαση από το σχολείο στην εργασία, ειδικότερα μέσω της ενίσχυσης των μέτρων για την περαιτέρω ανάπτυξη της μαθητείας, με ιδιαίτερη έμφαση στους ανειδίκευτους εργαζόμενους.

      Βρυξέλλες, 8 Ιουλίου 2014.

            Για το Συμβούλιο

            Ο Πρόεδρος

         P.C. PADOAN

      (1)  ΕΕ L 209 της 2.8.1997, σ. 1.

      (2)  ΕΕ L 306 της 23.11.2011, σ. 25.

      (3)  Διατηρούνται για το 2014 με την απόφαση 2014/322/ΕΕ του Συμβουλίου, της 6ης Μαΐου 2014, για τις κατευθυντήριες γραμμές των πολιτικών απασχόλησης των κρατών μελών για το 2014 (ΕΕ L 165 της 4.6.2014, σ. 49).

      (4)  ΕΕ C 217 της 30.7.2013, σ. 27.

      (5)  Κανονισμός (ΕΕ) αριθ. 473/2013 του Ευρωπαϊκού Κοινοβουλίου και του Συμβουλίου, της 21ης Μαΐου 2013, σχετικά με κοινές διατάξεις για την παρακολούθηση και την εκτίμηση των σχεδίων δημοσιονομικών προγραμμάτων και τη διασφάλιση της διόρθωσης του υπερβολικού ελλείμματος των κρατών μελών στη ζώνη του ευρώ (ΕΕ L 140 της 27.5.2013, σ. 11).

      (6)  Δυνάμει του άρθρου 5 παράγραφος 2 του κανονισμού (ΕΚ) αριθ. 1466/97.

      (7)  Βλέπε σελίδα 141 της παρούσας Επίσημης Εφημερίδας.


Avis juridique important

|

31990H0443

90/443/EKAX: Σύσταση της Επιτροπής της 18ης Ιουλίου 1990 για την κατάργηση των συστάσεων για τα μέτρα εμπορικής πολιτικής έναντι των εισαγωγών άνθρακα από τις τρίτες χώρες στην Ομοσπονδιακή Δημοκρατία της Γερμανίας

Επίσημη Εφημερίδα αριθ. L 228 της 22/08/1990 σ. 0024 - 0025

***** ΣΥΣΤΑΣΗ ΤΗΣ ΕΠΙΤΡΟΠΗΣ  της 18ης Ιουλίου 1990  για την κατάργηση των συστάσεων για τα μέτρα εμπορικής πολιτικής έναντι των εισαγωγών άνθρακα από τις τρίτες χώρες στην Ομοσπονδιακή Δημοκρατία της Γερμανίας  (90/443/ΕΚΑΧ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα, και ιδίως το άρθρο 74,  Εκτιμώντας:  Ι  Ότι με σύσταση της Ανωτάτης Αρχής στις 28 Ιανουαρίου 1959 προς τις κυβερνήσεις των χωρών μελών της Κοινότητας για τα μέτρα εμπορικής πολιτικής έναντι των εισαγωγών άνθρακα από τρίτες χώρες (1), η Ανωτάτη Αρχή συνέστησε στην κυβέρνηση της Ομοσπονδιακής Δημοκρατίας της Γερμανίας να επιβάλει προσωρινά στις εισαγωγές άνθρακα με προέλευση τις τρίτες χώρες δασμό που να μην υπερβαίνει τα 20 γερμανικά μάρκα ανά τόνο, στο μέτρο που οι εισαγωγές αυτές υπερβαίνουν μια ποσόστωση με μηδενικό δασμό 5 εκατομμυρίων τόνων.  Επέτρεψε επίσης στην κυβέρνηση της Ομοσπονδιακής Δημοκρατίας της Γερμανίας να ασκήσει έλεγχο καταγωγής στο μέτρο που αυτό είναι αναγκαίο για την εφαρμογή του συνιστώμενου μέτρου.  Τέλος, συνέστησε στις κυβέρνησεις των υπολοίπων κρατών μελών να θεσπίσουν, εφόσον είναι αναγκαίο, τις κατάλληλες διατάξεις για να επιτρέψουν την εφαρμογή των μέτρων που συνιστώνται στην κυβέρνηση της Ομοσπονδιακής Δημοκρατίας της Γερμανίας.  Η σύσταση αυτή διατυπώθηκε λαμβάνοντας υπόψη:  - ότι οι επιχειρήσεις άνθρακα της Κοινότητας αντιμετώπιζαν σοβαρά προβλήματα διάθεσης των προϊόντων τους,  - ότι η κατάσταση αυτή ήταν ιδιαίτερα έντονη στο έδαφος της Ομοσπονδιακής Δημοκρατίας της Γερμανίας όπου εισαγόταν άνθρακας από τις τρίτες χώρες σε ποσότητες σχετικά αυξημένες και με όρους που οι εισαγωγές αυτές απειλούσαν να προκαλέσουν σοβαρές ζημιές στην παραγωγή άνθρακα στην κοινή αγορά, θέτοντας ιδίως σε κίνδυνο τη συνέχεια της απασχόλησης,  - τα μέτρα εμπορικής πολιτικής που έλαβε η κυβέρνηση της Ομοσπονδιακής Δημοκρατίας της Γερμανίας δεν επέτρεπαν από μόνα τους, να αντιμετωπισθεί η κατάσταση αυτή.  Με τις συστάσεις της 3ης Νοεμβρίου 1959 (2), της 3ης Νοεμβρίου 1960 (3), της 13ης Δεκεμβρίου 1961 (4) και της 30ής Οκτωβρίου 1962 (5), η Ανωτάτη Αρχή είχε εγκρίνει μέτρα που αφορούσαν αντίστοιχα τα έτη 1960, 1961, 1962 και 1963.  Όσον αφορά τα επόμενα χρόνια, το Δικαστήριο των Ευρωπαϊκών Κοινοτήτων διαπίστωσε ότι οι προαναφερόμενες συστάσεις θα μπορούν να εξακολουθούν να αποτελούν νόμιμη βάση για θέσπιση εθνικής ρύθμισης με βάση την οποία θα μπορεί να εισπράττεται διαφοροποιημένος δασμός για το λιθάνθρακα καταγωγής μιας τρίτης χώρας που εισάγεται αφού τεθεί σε ελεύθερη κυκλοφορία σ' ένα άλλο κράτος μέλος (6).  ΙΙ  Ότι μετά την έγκριση των συστάσεων που αναφέρονται ανωτέρω, οι όροι που δικαιολόγησαν την τελωνειακή προστασία του εδάφους της Ομοσπονδιακής Δημοκρατίας της Γερμανίας έχουν εξελιχθεί σημαντικά τόσο στο επίπεδο των συναλλαγών όσο και όσον αφορά τα κοινοτικά μέτρα υπέρ της βιομηχανίας άνθρακα της Κοινότητας.  Όσον αφορά την εξέλιξη των εισαγωγών άνθρακα στην Ομοσπονδιακή Δημοκρατία της Γερμανίας, πρέπει να διαπιστωθεί ότι ενώ το 1958, το μερίδιο των εισαγωγών με προορισμό την Ομοσπονδιακή Δημοκρατία της Γερμανίας αντιπροσώπευε 40 % του κοινοτικού συνόλου, το μερίδιο αυτό -υπολογιζόμενο σε σχέση με τις εισαγωγές της Κοινότητας των Έξι- είχε μειωθεί σε 9 % περίπου το 1989. Υπό τις συνθήκες αυτές ο άνθρακας δεν εισάγεται πλέον σε ποσότητες σχετικώς αυξημένες κατά την έννοια του άρθρου 74 σημείο 3 της συνθήκης.  Όσον αφορά τα κοινοτικά μέτρα που θεσπίστηκαν ήδη από το 1965 για να αντιμετωπισθούν τα προβλήματα της βιομηχανίας λιθάνθρακα, τα μέτρα αυτά καθιέρωσαν αλλεπάλληλα κοινοτικά καθεστώτα παρέμβασης των κρατών μελών υπέρ της βιομηχανίας λιθάνθρακα - αποφάσεις αριθ. 3/65 (1), αριθ. 27/67 (2), αριθ. 3/71 (3), αριθ. 528/76/ΕΚΑΧ (4) και αριθ. 2064/86/ΕΚΑΧ (5).  Τα καθεστώτα ενισχύσεων που καθιερώνονται με τις αποφάσεις αυτές επιτρέπουν ιδίως να δημιουργηθούν οι ευνοϊκές συνθήκες για την προσαρμογή της βιομηχανίας λιθάνθρακα της Κοινότητας στην αγορά ενέργειας. Πράγματι, οι ενισχύσεις που προβλέπονται από τα κράτη μέλη μπορούν να θεωρηθούν ως σύμφωνες με τη σωστή λειτουργία της κοινής αγοράς εφόσον συνδράμουν ιδίως στη βελτίωση της ανταγωνιστικότητας της βιομηχανίας άνθρακα η οποία συμβάλλει στη μεγαλύτερη ασφάλεια του εφοδιασμού ή στην επίλυση των κοινωνικών ή περιφερειακών προβλημάτων που συνδέονται με τη βιομηχανία άνθρακα.  ΙΙΙ  Λαμβανομένων υπόψη των ανωτέρω, πρέπει να διαπιστωθεί ότι οι προϋποθέσεις που προβλέπονται στο άρθρο 74 σημείο 3 δεν πληρούνται πλέον.  Δεδομένου του εξαιρετικού χαρακτήρα της παρέκκλισης από τη διάταξη αυτή και έχοντας υπόψη το στόχο του άρθρου 3 στοιχείο στ) της συνθήκης ΕΚΑΧ, η διατήρηση της ισχύος των ανωτέρω αναφερομένων συστάσεων δεν δικαιολογείται πλέον.  Πρέπει, ως εκ τούτου, οι εν λόγω συστάσεις να καταργηθούν από την 1η Ιανουαρίου 1991. Η προθεσμία αυτή είναι αναγκαία για να μπορέσει η κυβέρνηση της Ομοσπονδιακής Δημοκρατίας της Γερμανίας να λάβει τα αναγκαία μέτρα,  ΔΙΑΤΥΠΩΝΕΙ ΤΗΝ ΑΚΟΛΟΥΘΗ ΣΥΣΤΑΣΗ:  Άρθρο 1  Καταργούνται οι συστάσεις της Ανωτάτης Αρχής της Ευρωπαϊκής Κοινότητας Άνθρακα και Χάλυβα της 28ης Ιανουαρίου 1959, της 3ης Νοεμβρίου 1959, της 3ης Νοεμβρίου 1960, της 13ης Δεκεμβρίου 1961 και της 30ής Οκτωβρίου 1962 με ισχύ από την 1η Ιανουαρίου 1991.  Άρθρο 2  Η παρούσα σύσταση απευθύνεται στα κράτη μέλη.  Βρυξέλλες, 18 Ιουλίου 1990.  Για την Επιτροπή  Frans ANDRIESSEN  Αντιπρόεδρος  (1) ΕΕ αριθ. 8 της 11. 2. 1959, σ. 197/59.  (2) ΕΕ αριθ. 58 της 14. 11. 1959, σ. 1150/59.  (3) ΕΕ αριθ. 73 της 19. 11. 1960, σ. 1425/60.  (4) ΕΕ αριθ. 82 της 19. 12. 1961, σ. 1600/61.  (5) ΕΕ αριθ. 116 της 12. 11. 1962, σ. 2683/62.  (6) Απόφαση της 28. 6. 1984, υπόθεση 36/83 MABANAFT / Hauptzollamt Emmerich, Συλλογή της Νομολογίας του Δικαστηρίου 1984, σ. 2527.  (1) ΕΕ αριθ. 31 της 25. 2. 1965, σ. 480/65.  (2) ΕΕ αριθ. 261 της 28. 10. 1967, σ. 1.  (3) ΕΕ αριθ. L 3 της 5. 1. 1971, σ. 7.  (4) ΕΕ αριθ. L 63 της 11. 3. 1976, σ. 1.  (5) ΕΕ αριθ. L 177 της 1. 7. 1986, σ. 1.


				|

		52011SC0815

			Recommendation for a COUNCIL RECOMMENDATION on the National Reform Programme 2011 of Slovakiaand delivering a Council opinionon the updated Stability Programme of Slovakia, 2011-2014

			   	Σύσταση
ΣΥΣΤΑΣΗΣ
ΤΟΥ ΣΥΜΒΟΥΛΙΟΥ
σχετικά
με το εθνικό
πρόγραμμα
μεταρρυθμίσεων
2011 της Σλοβακίας
και την έκδοση
γνώμης του
Συμβουλίου
σχετικά με το
επικαιροποιημένο
πρόγραμμα
σταθερότητας
της Σλοβακίας
για την
περίοδο 2011-2014
ΤΟ
ΣΥΜΒΟΥΛΙΟ ΤΗΣ
ΕΥΡΩΠΑΪΚΗΣ
ΕΝΩΣΗΣ,
Έχοντας
υπόψη τη
συνθήκη για τη
λειτουργία της
Ευρωπαϊκής
Ένωσης, και
ιδίως το άρθρο 121
παράγραφος 2 και
το άρθρο 148
παράγραφος 4,
Έχοντας
υπόψη τον
κανονισμό (ΕΚ)
αριθ. 1466/97 του
Συμβουλίου,
της 7ης Ιουλίου
1997, για την
ενίσχυση της
εποπτείας της
δημοσιονομικής
κατάστασης και
την εποπτεία
και το
συντονισμό των
οικονομικών
πολιτικών[1], και
ιδίως το άρθρο 5
παράγραφος 3,
Έχοντας
υπόψη τη
σύσταση της
Ευρωπαϊκής
Επιτροπής[2],
Έχοντας
υπόψη τα
συμπεράσματα
του Ευρωπαϊκού
Συμβουλίου,
Έχοντας
υπόψη τη γνώμη
της Επιτροπής
Απασχόλησης,
Μετά από
διαβούλευση με
την Οικονομική
και Δημοσιονομική
Επιτροπή,
Εκτιμώντας
τα ακόλουθα:
(1)
Στις 26
Μαρτίου 2010, το
Ευρωπαϊκό
Συμβούλιο
συμφώνησε με
την πρόταση
της Ευρωπαϊκής
Επιτροπής για
την δρομολόγηση
της στρατηγικής
για την Ευρώπη
2020, μιας νέας
στρατηγικής
για την
ανάπτυξη και
την
απασχόληση, η
οποία,
βασιζόμενη στο
μεγαλύτερο
συντονισμό των
οικονομικών
πολιτικών, θα
εστιαστεί σε
νευραλγικούς
τομείς στους οποίους
απαιτείται
δράση ώστε να
ενισχυθεί το
δυναμικό βιώσιμης
ανάπτυξης και
ανταγωνιστικότητας
της Ευρώπης.
(2)
Στις 13
Ιουλίου 2010, το
Συμβούλιο
εξέδωσε
σύσταση σχετικά
με τους
γενικούς
προσανατολισμούς
της οικονομικής
πολιτικής των
κρατών μελών
και της Ένωσης
(2010 έως 2014) και στις 21
Οκτωβρίου 2010 το
Συμβούλιο
εξέδωσε
απόφαση
σχετικά με τις
κατευθυντήριες
γραμμές των
πολιτικών
απασχόλησης
των κρατών μελών[3], οι
οποίες από
κοινού
αποτελούν τις
«ολοκληρωμένες
κατευθυντήριες
γραμμές». Τα
κράτη μέλη
καλούνταν να
λαμβάνουν τις
ολοκληρωμένες
κατευθυντήριες
γραμμές υπόψη
στις εθνικές
οικονομικές
πολιτικές και
πολιτικές
απασχόλησης.
(3)
Στις 12
Ιανουαρίου 2011, η
Επιτροπή
εξέδωσε την
πρώτη Ετήσια
Επισκόπηση
Ανάπτυξης, η
οποία
σηματοδοτεί την
έναρξη ενός
νέου κύκλου
οικονομικής
διακυβέρνησης
στην ΕΕ και του
πρώτου
Ευρωπαϊκού
Εξαμήνου εκ
των προτέρων
και
ολοκληρωμένου
συντονισμού
πολιτικής, το
οποίο
εντάσσεται στη
στρατηγική
«Ευρώπη 2020».
(4)
Στις 25
Μαρτίου 2011, το
Ευρωπαϊκό
Συμβούλιο
προσυπέγραψε
τις
προτεραιότητες
για τη
δημοσιονομική
εξυγίανση και
τη διαρθρωτική
μεταρρύθμιση
(σύμφωνα με τα
συμπεράσματα
του Συμβουλίου
της 15ης
Φεβρουαρίου
και της 7ης
Μαρτίου 2011 και
κατόπιν της
Ετήσιας
Επισκόπησης
της Ανάπτυξης
που εκπόνησε η
Επιτροπή).
Τόνισε ότι
πρέπει να
δοθεί προτεραιότητα
στην
αποκατάσταση
υγιών
προϋπολογισμών
και στη
βιωσιμότητα
των δημόσιων
οικονομικών,
στη μείωση της
ανεργίας μέσω
μεταρρυθμίσεων
της αγοράς εργασίας
και στην
καταβολή νέων
προσπαθειών
για την
ενίσχυση της
οικονομικής
μεγέθυνσης.
Ζήτησε από τα
κράτη μέλη να
ενσωματώσουν
αυτές τις
προτεραιότητες
σε συγκεκριμένα
μέτρα που θα
ενταχθούν στα
αντίστοιχά τους
προγράμματα
σταθερότητας ή
σύγκλισης και
στα εθνικά
τους
προγράμματα
μεταρρυθμίσεων.
(5)
Στις 25
Μαρτίου 2011, το
Ευρωπαϊκό
Συμβούλιο
κάλεσε επίσης
τα κράτη μέλη
που
συμμετέχουν
στο Σύμφωνο για
το Ευρώ + να υποβάλουν
εγκαίρως τις
δεσμεύσεις
τους, προκειμένου
να περιληφθούν
στα δικά τους
προγράμματα
σταθερότητας ή
σύγκλισης και
στα εθνικά
τους προγράμματα
μεταρρυθμίσεων.

(6)
Στις 28
Απριλίου 2011, η
Σλοβακία
υπέβαλε το
επικαιροποιημένο
της πρόγραμμα
σταθερότητας που
καλύπτει την
περίοδο 2010-2014 και
στις 2 Μαΐου το
εθνικό της
πρόγραμμα
μεταρρυθμίσεων
2011. Για να ληφθεί
υπόψη η
αλληλεξάρτησή
τους, τα δύο
προγράμματα
αξιολογήθηκαν
ταυτόχρονα.
(7)
Λόγω του
μεγάλου
εμπορικού
ανοίγματός της
και της
εξειδίκευσής
της στην παραγωγή
διαρκών
προϊόντων, η
σλοβακική
οικονομία
επλήγη σοβαρά
από την
κατάρρευση του
παγκόσμιου
εμπορίου και
τη συνολική
ζήτηση που
ακολούθησε τη
χρηματοπιστωτική
κρίση. Ως εκ
τούτου, το 2009, το
ΑΕΠ
συρρικνώθηκε
κατά 4,7% και η
ανεργία έφθασε
στο 12%. Το 2010, κυρίως
λόγω της
ανάκαμψης της
εξωτερικής
ζήτησης, η
οικονομική
κατάσταση
βελτιώθηκε
σημαντικά όσον
αφορά την
αύξηση της
παραγωγής (4,1%
αύξηση του ΑΕΠ),
αλλά
εξακολούθησε
να
επιδεινώνεται
όσον αφορά την
απασχόληση, με
το ποσοστό της
ανεργίας να έχει
φθάσει το 14,5%, που
αποτελεί το
υψηλότερο
επίπεδο και τη
μεγαλύτερη
αύξηση στην ΕΕ.
Το επίπεδο της
απασχόλησης θα
παραμείνει το
2011-2012 πολύ
χαμηλότερο από
το αντίστοιχο
πριν από την
κρίση. Η κρίση
προκάλεσε
σημαντική
επιδείνωση των
δημόσιων
οικονομικών
και το
έλλειμμα
γενικής
κυβέρνησης
αυξήθηκε από 2%
του ΑΕΠ το 2008 σε 8%
του ΑΕΠ τα έτη
2009-2010. Παρόλο που
βρίσκεται
ακόμη σε
σχετικά χαμηλό
επίπεδο, ο
δείκτης του
χρέους προς το
ΑΕΠ αυξήθηκε
κατά 15
εκατοστιαίες
μονάδες και
έφθασε στο 41% του
ΑΕΠ το 2010.
(8)
Βασιζόμενο
στην
αξιολόγηση του
επικαιροποιημένου
προγράμματος
σταθερότητας
σύμφωνα με τον
κανονισμό (ΕΚ)
αριθ. 1466/97, το
Συμβούλιο
είναι της
γνώμης ότι το
μακροοικονομικό
σενάριο του
προγράμματος είναι
ρεαλιστικό για
τα πρώτα δύο
χρόνια, αλλά υπερβολικά
αισιόδοξο προς
το τέλος της
περιόδου που
καλύπτει το
πρόγραμμα. Το
πρόγραμμα έχει
ως στόχο να
μειώσει το
έλλειμμα κάτω
από το 3% του ΑΕΠ
το 2013, σύμφωνα με
την προθεσμία
που καθόρισε
το Συμβούλιο, και
στη συνέχεια
στο 2,8% του ΑΕΠ το
2014. Μετά το 2011, η
προσαρμογή
στηρίζεται σε
μεγάλο βαθμό
στις δαπάνες.
Υπάρχει
κίνδυνος να
αναθεωρηθούν
προς τα κάτω οι
δημοσιονομικοί
στόχοι, κυρίως
λόγω της εφαρμογής
των
προτεινόμενων
μέτρων. Το
πρόγραμμα δεν
προβλέπει την
επίτευξη του
μεσοπρόθεσμου
στόχου. Η επίτευξη
των
δημοσιονομικών
στόχων
συνεπάγεται
για την
περίοδο 2011-2013 μέση
ετήσια
δημοσιονομική
προσπάθεια
περίπου 1,4% του
ΑΕΠ.
(9)
Το
έλλειμμα
αναμένεται να
μειωθεί
σημαντικά το 2011 χάρη
στα μέτρα
εξυγίανσης που
εκτιμώνται στο
πρόγραμμα
σταθερότητας
της Σλοβακίας
σε περίπου 2,5% του
ΑΕΠ. Η
προσαρμογή
υπολογίζεται
να συνεχιστεί
περαιτέρω το 2011
και 2013 χάρη στη
μείωση του
ελλείμματος
κατά περίπου 1
εκατοστιαία
μονάδα του ΑΕΠ
ανά έτος. Η
προσπάθεια
εξυγίανσης εστιάζεται
πρωτίστως στις
δαπάνες, με
περικοπές των
δαπανών για
αγαθά και
υπηρεσίες και
των μισθολογικών
δαπανών, οι
οποίες ωστόσο
θα είναι
ενδεχομένως
δύσκολο να
εξακολουθήσουν
να είναι
βιώσιμες. Γενικά,
η πρόκληση για
τη Σλοβακία
είναι να
διασφαλίσει
ότι με την
εξυγίανση θα
διατηρηθούν
και μάλιστα θα
αυξηθούν οι
δαπάνες σε
τομείς που
προωθούν την
ανάπτυξη, όπως
οι υποδομές
στην
εκπαίδευση και
τις μεταφορές.
Ειδικότερα,
ανησυχία
προκαλεί ο
χαμηλός ακαθάριστος
σχηματισμός
παγίου
κεφαλαίου από
το δημόσιο, ο
οποίος
αναμένεται ότι
θα μειωθεί
περαιτέρω. Υπάρχει
περιθώριο να
αυξηθούν τα
έσοδα από
φόρους που είναι
λιγότερο
επιζήμιοι για
την ανάπτυξη,
όπως οι φόροι
ακίνητης
περιουσίας και
οι
περιβαλλοντικοί
φόροι, και να
βελτιωθεί η
αποτελεσματικότητα
της είσπραξης
φόρων,
λαμβανομένου
υπόψη ιδίως
του ελλείμματος
ΦΠΑ.
(10)
Χάρη στη
μεταρρύθμιση
του 2005, η οποία
εισήγαγε τον πολυετή
προγραμματισμό,
τον
δημοσιονομικό
προγραμματισμό
και διάφορους
δημοσιονομικούς
κανόνες, η
Σλοβακία
βελτίωσε
σημαντικά το
δημοσιονομικό
της πλαίσιο.
Ωστόσο η
σημερινή
διάρθρωση δεν
εμπόδισε την
κυβέρνηση να
παρουσιάσει
ελλείμματα
ακόμη και σε
έτη υψηλής
οικονομικής
ανάπτυξης.
Μεταξύ των κυριότερων
αδυναμιών
είναι το
γεγονός ότι οι
δημοσιονομικοί
στόχοι για τα
τελευταία έτη
μπορούν να
τροποποιηθούν
εύκολα και
επομένως δεν
εξυπηρετούν
τον σκοπό της
καθιέρωσης της
δημοσιονομικής
διαδικασίας τα
επόμενα έτη. Τα
ανώτατα όρια
δαπανών που
προτείνονται
στο
επικαιροποιημένο
πρόγραμμα
σταθερότητας
και στο εθνικό
πρόγραμμα
μεταρρυθμίσεων
θα μπορούσαν
να
εξουδετερώσουν
αυτό το
μειονέκτημα,
υπό τον όρο να
περιλαμβάνουν
το μεγαλύτερο
δυνατό μερίδιο
των γενικών
δημόσιων
δαπανών. Η
σημερινή
έλλειψη έγκαιρης
δημοσίευσης
πληροφοριών,
ιδίως σχετικά
με την τοπική
αυτοδιοίκηση
και τα ταμεία
κοινωνικής ασφάλισης,
αποτελεί ένα
πρόσθετο
εμπόδιο για
την ετήσια
παρακολούθηση
των
δημοσιονομικών
εξελίξεων και
την επιβολή των
δημοσιονομικών
κανόνων. Τέλος,
η Σλοβακία δεν
διαθέτει
ανεξάρτητο
οργανισμό, ο
οποίος θα
μπορούσε να
συμμετέχει
άμεσα στις
προπαρασκευαστικές
εργασίες, την
παρακολούθηση
και τους
μηχανισμούς
αξιολόγησης όσον
αφορά τον
προϋπολογισμό.
(11)
Η
Σλοβακία
ανήκει στα
κράτη μέλη που
αντιμετωπίζουν
σημαντικές
προκλήσεις
όσον αφορά τη
μακροπρόθεσμη
βιωσιμότητα
των δημόσιων
οικονομικών.
Οι δαπάνες που
έχουν σχέση με
τη δημογραφική
γήρανση
προβλέπεται να
αυξηθούν, κατά
τις επόμενες
δεκαετίες,
ταχύτερα από
τον μέσο όρο
της ΕΕ. Κύριος
λόγος αυτής
της αύξησης θα
είναι οι συντάξεις,
παρά τη
σημαντική
μεταρρύθμιση
που εφαρμόστηκε
κατά την
περίοδο 2004-2006. Η
μεταρρύθμιση
δεν εξέτασε
συστηματικά
τις
μελλοντικές
αυξήσεις του προσδόκιμου
επιβίωσης. Οι
πρόσθετες
μελλοντικές
πιέσεις στον
πυλώνα του
διανεμητικού
συστήματος ενδεχομένως
προέρχονται
από ισχυρό
στοιχείο αξιολόγησης
για τον
υπολογισμό των
συντάξεων και
τον μηχανισμό
τιμαριθμικής
αναπροσαρμογής.
Οι αλλαγές
στον πλήρως
κεφαλαιοποιητικό
πυλώνα κατά τα
έτη 2008-2009, μεταξύ
άλλων η απαίτηση
να καλύπτουν
τα
συνταξιοδοτικά
ταμεία τις
ζημίες και η
κατάργηση της
υποχρεωτικής
συμμετοχής των
νεοεισερχομένων
στην αγορά
εργασίας, υπονόμευσαν
τη βιωσιμότητά
του. Το εθνικό
πρόγραμμα
μεταρρυθμίσεων
και το
πρόγραμμα
σταθερότητας
προβλέπουν
αρκετές
προσαρμογές
του
συνταξιοδοτικού
συστήματος, οι
οποίες θα
αντιμετωπίσουν
τις σημερινές
ανεπάρκειές
του.
(12)
Η
αντιμετώπιση
της μεγάλης
αύξησης της
ανεργίας προτού
καταστεί
διαρθρωτική
αποτελεί μία
ακόμη
σημαντική
πρόκληση. Το
ποσοστό
ανεργίας
σήμερα υπερβαίνει
το 14%. Το ποσοστό
μακροχρόνιας
ανεργίας 9,2%
παραμένει το
υψηλότερο στην
ΕΕ και
συνυπάρχει με
μεγάλες
περιφερειακές
ανισότητες και
σημαντικές
αναντιστοιχίες
των
δεξιοτήτων. Αν
και η αγορά
εργασίας στη
Σλοβακία
λειτουργεί υπό
συνθήκες
σχετικά
ευέλικτες, η
κυβέρνηση
προτίθεται να
αυξήσει περαιτέρω
αυτή την
ευελιξία με
τροποποιήσεις
του εργατικού
κώδικα. Το
ποσοστό
ανεργίας είναι
ιδιαίτερα
υψηλό μεταξύ
των λιγότερο
ειδικευμένων
εργαζομένων
και το ποσοστό
απασχόλησης
είναι από τα
χαμηλότερα
στην ΕΕ. Αυτό
μπορεί να
οφείλεται σε
σχετικά υψηλή
φορολογική
επιβάρυνση που
ανέρχεται σε 34%
για τους χαμηλόμισθους
(67% των μέσων
αποδοχών), η
οποία μειώνει τα
κίνητρα
πρόσληψης
λιγότερο
ειδικευμένων
εργαζομένων.
Επίσης, οι
στοχοθετημένες
και ορθά
σχεδιασμένες
δραστήριες
πολιτικές για
την αγορά
εργασίας μπορούν
να
διαδραματίσουν
σημαντικό ρόλο
για την επιστροφή
των ανέργων
στην εργασία.
Επί του
παρόντος, οι
δαπάνες και η
συμμετοχή σε
αυτές τις
πολιτικές
είναι από τις
χαμηλότερες
στην ΕΕ και η
παρακολούθηση
ή αξιολόγηση
της
αποτελεσματικότητάς
τους είναι περιορισμένη.
Η κυβέρνηση
σχεδιάζει
μεταρρύθμιση των
υπηρεσιών της
αγοράς
εργασίας και
των δραστήριων
πολιτικών για
την αγορά
εργασίας έως
το τέλος του
τρέχοντος έτους.
(13)
Δεδομένης
της σημασίας
ενός κατάλληλα
ειδικευμένου
εργατικού
δυναμικού για
τη βελτίωση
της μη τιμολογιακής
ανταγωνιστικότητας,
η Σλοβακία έθεσε
τον φιλόδοξο
στόχο να
αυξήσει το
ποσοστό του υψηλότερου
μορφωτικού
επιπέδου από 17,6%
που είναι σήμερα
σε 40% μέχρι το 2020.
Προκειμένου να
μειωθούν οι
αναντιστοιχίες
των
δεξιοτήτων, η
Σλοβακία
μεταρρυθμίζει
τη σχολική
εκπαίδευση και
την
επαγγελματική
εκπαίδευση και
κατάρτιση,
όπως
περιγράφεται
στο εθνικό
πρόγραμμα
μεταρρυθμίσεων.
Ωστόσο, το
μορφωτικό
επίπεδο τριτοβάθμιας
εκπαίδευσης
παραμένει πολύ
χαμηλότερο από
τον μέσο όρο
της ΕΕ και η
ποιότητα αποτελεί
πρόβλημα, όπως
προκύπτει από
διάφορους
υφιστάμενους
δείκτες. Τα
περιορισμένα
αποτελέσματα στην
εκπαίδευση των
περιθωριοποιημένων
κοινοτήτων
Ρομά αποτελούν
σημαντικό
παράγοντα που
συμβάλλει στη
μακροχρόνια
ανεργία στη
Σλοβακία. Η
συμμετοχή του
οικονομικά
ενεργού
πληθυσμού στη
δια βίου
μάθηση
εξακολουθεί να
είναι πολύ
χαμηλή (2,8%) σε
σύγκριση με
τον μέσο όρο
της ΕΕ, γεγονός
που φαίνεται
ότι έχει
αρνητικές
επιπτώσεις
στην
απασχολησιμότητα
και επιπλέον
υπονομεύει τις
προσπάθειες
για τη μείωση
της υφιστάμενης
υψηλής
ανεργίας.
(14)
Στο
εθνικό
πρόγραμμα
μεταρρυθμίσεων
αναγνωρίζεται
ότι πρέπει να
αναπτυχθεί
επιχειρηματικό
περιβάλλον που
να προωθεί
περισσότερο
την ανάπτυξη στη
Σλοβακία, να
βελτιωθεί η
λειτουργία της
δικαιοσύνης,
να αυξηθεί η
διαφάνεια στην
ανάθεση δημόσιων
συμβάσεων και
να
καταπολεμηθεί
η διαφθορά, παρόλο
που υφίστανται
κίνδυνοι όσον
αφορά την εφαρμογή.
Ωστόσο, το
πρόβλημα των
αδύναμων
δημόσιων οργανισμών
δεν
αντιμετωπίζεται
επαρκώς, ενώ θα
μπορούσε να
καταβληθεί
μεγαλύτερη
προσπάθεια για
την ενίσχυση της
χάραξης
πολιτικής
βάσει
στοιχείων. Στο
πλαίσιο της
δημόσιας
διοίκησης, η
ανεπαρκής
ικανότητα και
η μεγάλη
εναλλαγή του
προσωπικού
μειώνουν την
αποτελεσματικότητα
και τη
διαφάνειά της,
αποδυναμώνουν
τις ικανότητες
ανάλυσης και
δυσχεραίνουν
την αποτελεσματική
απορρόφηση των
κονδυλίων της
ΕΕ και την αποδοτική
χρήση των
δημοσίων πόρων
εν γένει. Αυτοί οι
παράγοντες
εμποδίζουν τη
δυνητική
ανάπτυξη της
οικονομίας και
την
ανταγωνιστικότητά
της.
(15)
Η
Σλοβακία έχει
αναλάβει μια
σειρά
δεσμεύσεων στο
πλαίσιο του
Συμφώνου για
το Ευρώ +[4].
Οι δεσμεύσεις
αφορούν τρεις
τομείς του
Συμφώνου που
ενδιαφέρουν τη
Σλοβακία: τη
βιωσιμότητα
των δημόσιων
οικονομικών,
την απασχόληση
και την
ανταγωνιστικότητα.
Από
δημοσιονομικής
πλευράς, η
Σλοβακία
δεσμεύεται να
ενισχύσει τη
μακροπρόθεσμη
βιωσιμότητα
των δημόσιων
οικονομικών
και να
ενδυναμώσει το
εθνικό
δημοσιονομικό
πλαίσιο με τη
θέσπιση νέας
νομικής πράξης
περί
δημοσιονομικής
ευθύνης. Τα μέτρα
στον τομέα της
απασχόλησης
αφορούν την
προγραμματισμένη
αναθεώρηση του
εργατικού
κώδικα προκειμένου
να καταστεί η
αγορά εργασίας
ακόμα πιο ευέλικτη.
Τα μέτρα για
την
ανταγωνιστικότητα
εστιάζονται
στη μείωση του
διοικητικού
φόρτου, την πάταξη
της διαφθοράς,
τη διαφάνεια
στην ανάθεση
δημόσιων
συμβάσεων και
το δικαστικό
σύστημα, καθώς
και την αύξηση
της
αποτελεσματικότητας
του
φορολογικού
συστήματος. Οι
ανωτέρω
δεσμεύσεις
αντικατοπτρίζουν
το πρόγραμμα
των
μεταρρυθμίσεων
που
περιγράφεται στο
πρόγραμμα
σταθερότητας
και στο εθνικό
πρόγραμμα
μεταρρυθμίσεων.
Ενισχύουν τα
υπό εξέλιξη
προγράμματα
μεταρρυθμίσεων
που αφορούν το
επιχειρηματικό
περιβάλλον και
την επιβολή
των
δικαιωμάτων,
και επίσης εγείρουν
τα σημαντικά
ζητήματα των
συντάξεων και
της
μακροπρόθεσμης
βιωσιμότητας
των δημόσιων
οικονομικών.
Οι δεσμεύσεις
αυτές έχουν
αξιολογηθεί
και ληφθεί
υπόψη στις
συστάσεις.
(16)
Η
Επιτροπή έχει
αξιολογήσει το
πρόγραμμα
σταθερότητας
και το εθνικό
πρόγραμμα
μεταρρυθμίσεων,
καθώς και τις
δεσμεύσεις στο
πλαίσιο του
Συμφώνου για το
Ευρώ +[5].
Έχει λάβει
υπόψη, όχι μόνο
τη σημασία
τους για μια βιώσιμη
δημοσιονομική
και
κοινωνικοοικονομική
πολιτική στη
Σλοβακία, αλλά
και την εκ
μέρους τους
τήρηση των
ενωσιακών
κανόνων και
κατευθύνσεων,
δεδομένης της
γενικής
ανάγκης
ενδυνάμωσης
της όλης
οικονομικής
διακυβέρνησης
της Ευρωπαϊκής
Ένωσης, μέσω
της
συνεκτίμησης
στοιχείων σε
επίπεδο ΕΕ
κατά τη
διαμόρφωση των
μελλοντικών
εθνικών αποφάσεων.
Βάσει των
ανωτέρω, η
Επιτροπή
κρίνει ότι υπάρχει
κίνδυνος να
αναθεωρηθούν
προς τα κάτω οι
δημοσιονομικοί
στόχοι πέραν
του 2011. Η
προσπάθεια
εξυγίανσης θα
πρέπει να
διασφαλίσει
τις δαπάνες σε
τομείς που
προωθούν την
ανάπτυξη και
να στηριχθεί
με μέτρα, ώστε να
ενδυναμωθεί η
δημοσιονομική
διακυβέρνηση
και η
μακροπρόθεσμη
βιωσιμότητα
των δημοσίων
οικονομικών.
Άλλα μέτρα
κατά τα έτη 2011-2012 θα
πρέπει να
εστιάζονται στην
ενίσχυση των
εγχώριων πηγών
ανάπτυξης, την
αντιμετώπιση
της πρόσφατης
ανόδου της
ανεργίας ιδίως
με μείωση της
φορολογικής
επιβάρυνσης
των χαμηλόμισθων
και
μεταρρύθμιση
των ενεργών
πολιτικών για
την αγορά
εργασίας, την
επίλυση του
προβλήματος της
αναντιστοιχίας
των
δεξιοτήτων,
την ποιοτική
βελτίωση της
εκπαίδευσης,
της κατάρτισης
και του επιχειρηματικού
περιβάλλοντος,
καθώς και στην
ενδυνάμωση των
δημόσιων
οργανισμών και
της διακυβέρνησής
τους.
(17)
Βάσει της
αξιολόγησης
αυτής και
λαμβάνοντας
υπόψη τη
σύσταση του
Συμβουλίου
δυνάμει του
άρθρου 126 παράγραφος
7 της συνθήκης
για τη
λειτουργία της
Ευρωπαϊκής
Ένωσης της 2ας
Δεκεμβρίου 2010, το
Συμβούλιο εξέτασε
την
επικαιροποίηση
για το 2011 του
προγράμματος σταθερότητας
της Σλοβακίας
και η γνώμη του[6]
προβάλλεται
ιδίως στη
σύστασή του
στα σημεία 1), 2) και
3) κατωτέρω.
Λαμβάνοντας
υπόψη τα
συμπεράσματα του
Ευρωπαϊκού
Συμβουλίου της
25ης Μαρτίου 2011, το
Συμβούλιο
εξέτασε το
εθνικό
πρόγραμμα
μεταρρυθμίσεων
της Σλοβακίας.
ΣΥΝΙΣΤΑ
στη Σλοβακία
να αναλάβει
δράση κατά την
περίοδο 2011-2012
προκειμένου:
(1)
Να
εφαρμόσει,
κατά τα
προβλεπόμενα,
τον προϋπολογισμό
του 2011 και να
θεσπίσει τα
προβλεπόμενα
συγκεκριμένα
μέτρα μόνιμου
χαρακτήρα το 2012
και το 2013, ώστε να μειωθεί
το έλλειμμα
κάτω από 3 % του
ΑΕΠ μέχρι το 2013·
να διασφαλιστούν
οι δαπάνες που
προωθούν την
ανάπτυξη και
να
χρησιμοποιηθεί
το διαθέσιμο
περιθώριο για την
αύξηση των
εσόδων με την
αύξηση της
αποτελεσματικότητας
της είσπραξης
του ΦΠΑ.
(2)
Να
ενισχυθεί η
δημοσιονομική
διακυβέρνηση
με τη θέσπιση,
το 2011 και την
εφαρμογή από
το 2012,
δεσμευτικών
πολυετών
ανώτατων ορίων
δαπανών, που θα
καλύπτουν την
κεντρική κυβέρνηση
και το σύστημα
κοινωνικής
ασφάλισης. Επίσης,
να συσταθεί
ανεξάρτητο
δημοσιονομικό
συμβούλιο και
να
διασφαλιστεί η
έγκαιρη
δημοσίευση των
δημοσιονομικών
στοιχείων σε
όλα τα επίπεδα
της κυβέρνησης.
(3)
Να
ενισχυθεί η
μακροπρόθεσμη
βιωσιμότητα
των δημόσιων
οικονομικών με
περαιτέρω
προσαρμογή του
πυλώνα του
διανεμητικού
συνταξιοδοτικού
συστήματος,
ιδίως με τη
σύνδεση της
ηλικίας
συνταξιοδότησης
με το προσδόκιμο
επιβίωσης,
καθώς και με τη
δημιουργία κινήτρων
για τη
διασφάλιση της
βιωσιμότητας
του πλήρως
κεφαλαιοποιητικού
σκέλους του
συνταξιοδοτικού
συστήματος,
ώστε να
σημειωθεί
πρόοδος προς τη
βιωσιμότητα των
δημόσιων
οικονομικών
και να
εξασφαλιστούν
επαρκείς
συντάξεις.
(4)
Να
καταβληθεί
προσπάθεια για
τη στήριξη της
ζήτησης στην
αγορά εργασίας
ανέργων με
χαμηλό επίπεδο
προσόντων, π.χ.
με μείωση της
φορολογικής
επιβάρυνσης
για
χαμηλόμισθους
εργαζομένους.
Επίσης, να
θεσπιστούν
μέτρα για την
αύξηση της
διοικητικής
ικανότητας των
δημόσιωv
υπηρεσιώv
απασχόλησης με
στόχο τη
βελτίωση της
εστίασης, του
σχεδιασμού και
της
αξιολόγησης
των ενεργών
πολιτικών για
την αγορά
εργασίας,
ιδίως για τους
νέους και τους
μακροχρόνια ανέργους.
(5)
Να
επιταχυνθεί η
εφαρμογή των
προγραμματισμένων
μεταρρυθμίσεων
στους τομείς
της
εκπαίδευσης,
της
επαγγελματικής
εκπαίδευσης
και της
κατάρτισης,
και να ληφθούν
μέτρα για τη
βελτίωση της
ποιότητας της
ανώτατης
εκπαίδευσης
και της
συνάφειάς της
με τις ανάγκες
της αγοράς και
να
δημιουργηθεί
ένα πλαίσιο
κινήτρων για
τα φυσικά
πρόσωπα και
τους εργοδότες,
ώστε να
ενθαρρύνεται η
συμμετοχή των
ατόμων με
χαμηλό επίπεδο
προσόντων στη
δια βίου
μάθηση.
(6)
Να
εξασφαλίσει
την εφαρμογή
των μέτρων που
έχουν προγραμματιστεί
με στόχο την
αποτελεσματικότερη
εφαρμογή των
κανόνων για
τις δημόσιες
συμβάσεις,
υψηλότερες
επιδόσεις και
διαφάνεια στο
δικαστικό
σύστημα.
Βρυξέλλες,
                                                                       Για το
Συμβούλιο
                                                                       Ο
Πρόεδρος
[1]               ΕΕ L 209 της 2.8.1997, σ.
1.
[2]               ΕΕ C , σ. .
[3]               Διατηρήθηκαν
για το 2011 με την
απόφαση 2011/308/ΕΕ
του
Συμβουλίου,
της 19ης Μαΐου 2011.
[4]               Περισσότερες
λεπτομέρειες
για τις
δεσμεύσεις που
έχουν
αναληφθεί με
το Σύμφωνο για
το Ευρώ + περιλαμβάνονται
στο έγγραφο SEC(2011) 733.
[5]               Βλ. SEC(2011) 733.
[6]               Όπως
προβλέπεται
στο άρθρο 5
παράγραφος 3
του κανονισμού
(ΕΚ) αριθ. 1466/97 του
Συμβουλίου.